text:
Archive for the ‘Austrie’
Chê che e someave tal prin moment une modifiche de leç di minorance pai slovens carinzians che e vûl sierâ il cantin de segnaletiche mancjante, e je cumò deventade une propueste par une leç che e regolarà la tutele di dutis lis minorancis: ancje chês che a vivin lontan de Carinzie ven a stâi i [...]
Posted on on Luglio 15th, 2011 in
2011, Articoli, Austrie, Lui |
No Comments »
Cincuantecinc agns e une lungje vite tra politiche, musiche, art, gjornalisim, impegn civîl e diplomazie, simpri di om libar lontan di etichetis e di cjacaris. Franco Juri, un fi dal Alt Adriatic, nassût in chê Cjaudistrie che e cjale un mâr che al pâr un lât, strent jenfri il Cjars, la Lagune di Maran e [...]
Posted on on Luglio 15th, 2011 in
2011, Austrie, Furlans tal Mont, Lui |
No Comments »
Dopo lis dimissions dal vicecancelîr Pröll dal Partît popolâr (ÖVP), che al à scugnût lassâ la sô cariere par colpe di un mâl brut, une part dal guvier e à mudât muse. Il so sucessôr, il ministri pai Forescj Michael Spindelegger, al à decidût di gambiâ la sô scuadre di guvier di plante fûr, cun [...]
Posted on on Giugno 23rd, 2011 in
2011, Articoli, Austrie, Jugn |
No Comments »
Il guvier austriac al à anunciât di meti in vore dopo Pasche une gnove leç di tutele de lenghe slovene che e regolarà ancje la mancjante segnaletiche slovene in Carintie garantide dal Tratât internazionâl dal 1955 che al à ristabilît la sovranitât de Austrie dopo la seconde vuere mondiâl e tutele la minorance slovene e [...]
Posted on on Giugno 23rd, 2011 in
2011, Articoli, Austrie, Mai |
No Comments »
Il romanì tal Burgenland, clamât dai fevelants “roman”, si tramandà fin ai prins agns Novante dal secul passât dome par vie orâl. Tal 1993, il lengaç al ven pe prime volte codificât dal linguist Dieter Halwachs in colaborazion cu la Universitât di Graz. Vuê, un cuindis agns dopo, si è vierte chest an di gnûf [...]
Posted on on Aprile 15th, 2011 in
2011, Articoli, Austrie, Avrîl |
No Comments »
Se in Austrie si fevele di minorancis, si pense ai cartei bilengâi in Carinzie: di altris minorancis però no si sa tant, ancje se Viene e je plene di nons di famee cecs. A jerin i cecs la minorance plui numerose tal timp de monarchie: tor il 1900, Viene e je stade la seconde plui [...]
Posted on on Aprile 15th, 2011 in
2011, Articoli, Austrie, Març |
No Comments »
Non ‘nd è une altre cuistion vierte rivuart aes minorancis in Austrie che e môf tantis emozions come il gredei tor dai cartei bilengâi in Carinzie.
Di cuasi 40 agns in ca si fevele di soluzions, dopo che tal 1972 i cartei bilengâi a forin tirâts jù in mût violent tal innomenât Ortstafelsturm (”assalt ai cartei”). [...]
Posted on on Febbraio 16th, 2011 in
2011, Articoli, Austrie, Zenâr-Fevrâr |
No Comments »
Trê su cuatri austriacs di passe 15 agns a son apaiâts de lôr salût gjenerâl: cun di fat il 75,5 par cent di lôr ae domande su la condizion di salût fate dal Istitût nazionâl di statistiche Statistik Austria a àn rispuindût «une vore buine» o «buine». Dome il 6 par cent de popolazion al [...]
Posted on on Gennaio 17th, 2011 in
2010, Articoli, Austrie, Dicembar |
No Comments »
La Viene par solit rosse e piert colôr, e si colore simpri plui cul blu de drete nazionâl-popolâr di Strache, che tignint cont dai ultins sucès si cjate sul troi fat agns indaûr di Haider. Anzit: il partît blu al domande cumò di partecipâ al futûr guvier.
I sociâldemocratics di Michael Haeupl, sindic dal 1994, a [...]
Posted on on Novembre 16th, 2010 in
2010, Articoli, Austrie, Novembar |
No Comments »
Ai 10 di Otubar stâts cirche 16 mil partecipants si son presentâts in costums colorâts e cun cjars decorâts tal centri storic di Clanfurt. Il president federâl Heinz Fischer, il cancelîr Faymann (Spoe) e il governatôr Gerhard Dörfler (Fpk) a àn esprimût la volontât di risolvi la cuistion dai cartei bilengâi dentri dal 2012. Cun [...]
Posted on on Novembre 16th, 2010 in
2010, Articoli, Austrie, Novembar |
No Comments »
FUARTE CRESSITE DAI AUSTRIACS CUN ISTRUZION SECONDARIE_ Tes ultimis desenis di agns il nivel di istruzion de popolazion austriache di etât jenfri i 25 e i 64 agns al è montât sù a fuart. La percentuâl di popolazion dome cu la istruzion obligatorie invezit e je plombade jù, passant dal 57,8% dal 1971 al 17,4% [...]
Posted on on Novembre 15th, 2010 in
2010, Articoli, Austrie, Otubar |
No Comments »
Daspò cuatri agns di scuele elementâr i arlêfs a vegnin distribuîts in diviersis sortis di scuele medie secont lis lôr abilitâts_ Ai 6 di Setembar e je tacade la scuele in Austrie: lu sai di prime man, parcè che ancje par gno fi si son viertis pe prime volte lis puartis de scuele. Ca di [...]
Posted on on Ottobre 11th, 2010 in
2010, Articoli, Austrie, Setembar |
No Comments »


c: text/html

text:
TERITORIS - AUSTRIE. I Jenisch: i ultins nomadis autoctons in Austrie
La situazion storiche de minorance Jenisch e je parele cu la situazion atuâl di altris popolazions nomadis in Europe. Te stampe internazionâl al à vût rivoc il câs dai Travellers in Gran Bretagne e Irlande tal Otubar di chest an, cuant che la citât di Londre e à decidût di sierâ e di disvuedâ il cjamp ilegâl dai “viazadôrs” irlandês a Londre. La origjin di chê int nomade no je dal dut clare daûr la lôr lenghe, e ancje ricercjis gjenetichis a sostegnin che si trate di un sotgrup dal popul irlandês.
In Austrie, soredut in Tirôl e inaltrò sul teritori di lenghe todescje che e cjape dentri ancje il Sud Tirôl, si cjatin grups nomadics di origjin no sclaride. In ogni câs, no fasin part dal popul Rom-Sinti, ancje se il lôr mût di vivi nus somee chel dai roms, e infin ancje la lôr lenghe e conten elements dal romanès. Daûr la autodenominazion si clamin Jenisch (< dal romanès džan, džin = savê, ven a stâi «chei che a san») e si autodefinissin tant che popul di origjin celtiche. Storichementri no si trate di une etnie compate, ma di diviers grups sociâi isolâts che dopo vueris – come chê dai trente agns dal 1618 al 1648 – a jerin tant che rifugjâts, costrets a vivi pes stradis. La gjenesi storiche de lôr lenghe e je plui viere che no la stesse lenghe todescje: olmis si cjatin za intun test sacri dal 1250, e il prin vocabolari al fo publicât za te “Wiener Bettlerordnung” (Regulis par cercandui) tal 1443. Stant che a jerin socialmentri isolâts, a àn svilupade une lenghe basade sul lengaç segret Rotwelsch, strument de comunicazion cospirative clandestine dai bandîts. Plui di 700 peraulis de lenghe moderne todescje a vegnin dal jenisch.
Il secont plui grant grup di nomadis in Europe daspò i Rom e i Sinti
Al è il secont plui grant grup nomadic in Europe daspò i Roms. No vin nissune statistiche uficiâl: lôr stes a fevelin di numars tra i 100 e i 200 mil, in Svuizare tor i 30 mil, e il stes numar ancje in Austrie.
Tal Siet e Votcent, tal teritori di lenghe todescje, soredut al sud in Svevie??, Svuizare e Tirôl, cirche il 10% de popolazion al jere viazadôr: za tai timps di Marie Taresie lis autoritâts a ciririn di sterminâ chest mût di vivi “fûr leç”. Dopo la seconde vuere mondiâl a son restât dome pôcs pes stradis, e ancjemò mancul chei che a declarin di jessi Jenisch.
Restât fin vuê dome personis di divignince jenisch dapardut in Austrie, la lenghe e je di fat sparide: le fevelin dome i vielis. Diviers linguiscj a cirin di meti adun il materiâl de lenghe jenische par salvâ il patrimoni linguistic. Tal 1990 a Loosdorf, dongje Viene, il professôr vienês Franz Jansky, stant che nol capive la lenghe dai siei arlêfs, al tacà a documentâ espressions e peraulis che lui par prin nol capive: il sô vocabolari al è un dai pôcs documents di chest codiç clandestin in Austrie.
Un popul autocton cence status di minorance ricognossude
I “zingars blancs”, come a vegnin ancje clamâts, no son une minorance ricognossude, e nancje tant che vitimis de persecuzion naziste no àn vût fin vuê nissun risarciment. No vin dâts precîs sul lôr numar: «fin a dîs mil a vivin di sigûr dome tal Nord dal Tirôl», cussì Romedius Mungenast, il fondadôr de associazion “Jenischer Kulturverband”, la uniche organizazion de minorance jenisch in Austrie.
La socializazion dai fruts nomadis: un cjapitul scûr de storie austriache
Ancje in Austrie, come in Svuizare, a son stâts puartâts vie fruts de int che e vîf pes stradis tant che misure di socializazion.
La scritore austriache di divignince jenisch Sieglinde Schauer-Glatz, nassude tal 1948, e fo puartade vie ae etât di trê mês adun cun so fradi e consegnade a contadins che no jerin jenisch, cu la spiegazion di ufrî a chei fruts une vite “normâl”.
«Di fat, in Svuizare o vin il ricognossiment tant che grup etnic, invezit in Austrie ancjemò no», al dîs il president de organizazion jenisch svuizare, cun sede a Zurì, Radgenossenschaft.
Un probleme no son dome lis autoritâts ma ancje la minorance stesse che e vûl restâ platade: la lenghe jenisch e je stade doprade par centenârs di agns dome tant che criptolenghe, vâl a dî dome dentri de comunitât tant che mût di comunicazion clandestine. Plusôrs di lôr no vuelin che la lenghe e vegni insegnade o regjistrade, no vuelin che la culture e la lenghe a vegnin “vendudis” ai “gadschi” o a chei che no son jenisch.
Dentri dal grup, il probleme al ven discutût ancje su diviers portâi internet jenisch: di fat, i zovins no fevelin plui la lenghe e plusôrs di lôr – soredut in Gjermanie – a vuelin imparâle. Cu la fin de vite nomade tai agns Sessante dal secul passât e je sparide ancje la culture e la lenghe di chest popul.
Janez Erat

robotstxt: allowed

filter: keep


text:
TERITORIS - AUSTRIE. Otto di Asburc-Lorene 1912-2011: il fi dal ultin imperadôr austriac
Otto di Asburc-Lorene, fi dal ultin imperadôr austriac Carli I e de sô femine Zite, al è muart ai 4 di Lui dal 2011 ae etât di 98 agns te ‘Cjase Austrie’ a Pöcking, in Bavarie. L’arciduche ereditari al jere nassût 98 agns indaûr a Reichenau, te Basse Austrie, ai 20 di Novembar dal 1912. Al è stât il Cjâf de Cjase di Asburc dal 1922 al 2007.
Dal 1979 al 1999 al à lavorât tant che deputât dal parlament european e par plui di 30 agns al è stât ancje a cjâf dal moviment paneuropean impastanât za tai agns Trente dal secul passât.
La vite dal fi dal imperadôr e riflet la storie austriache dal ultin secul. Otto, nassût tal 1912, intune interviste publicade sul ‘Presse’ tal 2007, al dîs ”J ai cognossûts ducj di persone, l´imperadôr Francesc Josef, i politics prin e daspò di Hitler”.
Dopo la muart dal imperadôr Francesc Josef, il pari di Otto, Carli, al è proclamât imperadôr e Otto al è diventât princip ereditari. Tal 1918, daspò la disfate te Prime Vuere Mondiâl, la Austrie e je proclamade republiche, i Asburcs dopo 600 agns di domini di un imperi mondiâl a son obleâts a lassâ il paîs, prime par lâ in Svuizare, po a Madere, e dopo si stabilissin tal Paîs Basc.
Al fevele siet lenghis_
Tirât sù di sô mari Zite, rigorosementri religjose, si è diplomât ae scuele superiôr tal Paîs Basc; dopo tal 1935 al à finît i siei studis in Belgjiche. Ancje tal esili, al cresseve tal spirt monarchic austroongjarês: preparantsi pe sô funzion future, al à imparât dongje dal sô todesc natîf ancje l’ongjarês, il cravuat, l’inglês, il spagnûl, il francês e il latin. Al à scrit i siei libris no dome in todesc, ma ancje in ongjarês e in francês. Propit il sô interès pes culturis de viere monarchie, soredut par chê ongjarese, al spieghe la sô popolaritât ancje in Ongjarie.
Nemì di Hitler: combatent par une Austrie indipendente
Hitler, cressût sot dai Asburcs, al à vude pôre dal restaur de monarchie. Chest al spieghe il non in codiç ‘Otto’ sielzût pal Anschluss tal Març dal 1938.
I naziscj prin a àn cirût di tirâ de lôr bande i Asburcs, Otto invezit al à viodût il pericul e al à domandât al cancelîr austriac di difindisi de invasion. Tant che nemì di stât, al è scjampât tai Stâts Unîts dulà che si è cjatât di persone cul president Franklin D. Roosevelt par discuti a pro di un restaur di un Stât indipendent austriac.
Grant european, ma ancje cun leams cul ditatôr Franco_
Lu descrivin tant che un opositôr dal nazisim, ma ancje tant che amì dal ditatôr Franco e om cuntun mont retrospetîf cristian. Franco par lui al simbolizave une sorte di autoritarisim, un domini catolic necessari cuintri il comunisim. Otto si è dedicât totalmentri ae lote cuintri il comunisim e ae riunificazion de Europe.
Tant che patron dal Paneuropa-Picnic al à vierte la tendine di fier_
Dal 1973 al 2004 al è stât president de Union Paneuropeane. Tant che president, tal Avost dal 1989 al organize l´innomenât ‘picnic paneuropean’, vierzint pe prime volte la tendine di fier: plui di 600 citadins de Republiche Democratiche Todescje a son scjampâts a ovest.
Propit il sô rûl di combatent dal comunisim, i à purtât lis simpatiis tai paîs dal bloc ex-socialist, massime in Ongjarie e in Cravuazie.
No cate chescj sucès storics, al reste une figure dibatude in Austrie. Fin al 1961 i è stât dineât l’ingrès te sô patrie; soredut i politics di çampe lu àn criticât pe sô tesi di vitime ‘Opferthese’ che e trate la Austrie dome tant che vitime dal nazisim. Une interpretazion acetade dai conservatîfs e dal cjamp nazionâl che al vûl relativizâ il rûl de Austrie te seconde vuere mondiâl.
La figure di Otto Asburc e reste une relicuie di un imperi smavît
I austriacs, soredut il cjamp conservatîf catolic, si insumiin vulintîr de Austrie di une volte plui grande e impuartante. No cate il grant interès dai media e de élite politiche internazionâl, Otto Asburc nol à vût uficialmentri un funerâl di stât. La Republiche austriache i à fat onôr al ultin esponent dal gran passât cu la presince dal cjâf di stât Heinz Fischer, dal cancelîr Werner Faymann cui rapresentants dal guvier e dal parlament, e dai esponents de nobiltât e politiche europeane.
Il rît funerari al è durât dai 5 ai 11 di Lui a Pöcking e Munic in Bavarie, in presince dal guvier bavarês; ai 12 di Lui al è tornât in Austrie prin a Mariazell e il 15 di Lui a Viene, cu la celebrazion dal gardenâl Schönborn. Dopo la messe, ai 16 di Lui la casse di Otto e je stade puartade te glesie dai capucins par jessi metût dongje di chel de sô femine Regjine, muarte tal 2010, te cripte dulà che a polsin ducj i imperadôrs di Austrie dal 1633 a vuê.
In ogni câs, Otto Asburc (http://www.ottovonhabsburg.org/) nol jere dome un princip cence tron, ma un politic atîf rispietât soredut pai siei merits par une Europe cence confins.
JANEZ ERAT


text:
LA INTERVISTE - Fabio Pizzul: Un furlan il prin… a Milan
Se o intitulìn il toc «un furlan prin tal PD a Milan» ise une robe che e à mani? Intant o sin daûr a fâ la interviste par furlan…
Jo o soi nassût a Cormons e o soi braurôs des mes origjins. Par scherç, dispès o dîs che – di furlan – a cuatri agns o soi stât “depuartât” a Milan. In campagne eletorâl mi àn domandât di chest, se mi sint furlan, lombart o ce, e jo o rispuindevi che mi sint mitteleuropean, di chê culture multiculturâl e europeane che o ai respirât fintremai di piçul. Cumò o rivi a lâ in Friûl un pâr di voltis ad an, e vie pe infanzie o passavi tant timp là vie cui miei cusins. Cun lôr o feveli simpri par furlan e a pene che o pues lu feveli, ancje se cui miei gjenitôrs si fevele par talian. Dut câs, o soi ancje braurôs di jessi cressût chenti, te culture catoliche ambrosiane che – fra l’altri, come che si sa – e à il sô rît autonom. La bielece des difarencis e je l’aiar che o ai simpri respirât, duncje.
Citadin milanês, ma cun tancj rapuarts cuntune realtât plui di campagne come Cormons. Cualis lis difarencis e lis carateristichis des dôs situazions?
Cumò o soi a stâ a Carugate (tal hinterland di Milan, ndr) e cuant che e ven a cjatâmi mê mari e dîs «achì si viôt che e je rivade la Vierte, no come a Milan». La robe che mi ven iniment a proposit de citât al è l’oblic di stâ in cjase: si sta plui sierâts fra i mûrs, ancje se dopo la metropoli ti da in cambi tantis oportunitâts. A Cormons o cjati plui rilassatece, sedi par vie dai timps che pai spazis plui larcs. Mi ven di ridi cuant che o soi a Cormons e i miei parincj si lamentin di cualchi file tal trafic, che a son nuie rispiet a Milan, clâr.
Simpri a proposit dal rapuart tra metropoli e provincie, isal vignût fûr alc a proposit de gjestion dal teritori in campagne eletorâl?
E sta cjapant pît la vision de «Green economy» par un «consum dal teritori» plui cussient. Se si fâs un capanon si à di rindisi cont che o vin consumât un teritori che dopo nol sarà plui cussì. In citât, che e à plui servizis, cirî di aumentâ la cualitât de vite, e in campagne distribuî miôr i servizis.
E su la gjestion de sanitât tal teritori, di ce si isal discutût? Al è un teme cjalt ancje pal Friûl: ise vignude fûr cualchi formule gnove?
Fin cumò la Lombardie e à pontât sul comedâ il belanç e la promozion des ecelencis. I ospedâi di ecelence a àn di jessi pôcs e acentrâts. Il pas sucessîf al à di jessi chel di une sanitât plui sociâl, cu la idee di «ospedâl in rêt»: si à di mantignî i presidis sul teritori. La idee e je di tancj presidis che a fasin riferiment al ospedâl di ecelence, li che si cure il câs plui grâf, e chei piçui cul pront socors o une, dôs specializazions parom. Chescj ca a àn di risolvi i câs de lôr specializazion o chei plui comuns, mandant i plui grâfs tal ospedâl grant di riferiment. Il probleme al è la comunicazion e la gjestion di une rêt cussì. Une formule sigure, dut câs, no je ancjemò saltade fûr.
Lui al jere dirigjent de Azion Catoliche nazionâl, il president Formigoni al è di Comunion e Liberazion, il tierç contindint pe Regjon Savino Pezzotta de Cisl. La Lombardie no je cussì laiche e ciniche come che si le descrîf, alore.
Cheste e je une vision superficiâl. La Lombardie, e massime Milan, e je viodude dome tant che capitâl de industrie, de mode, de comunicazion. Sot di cheste croste a esistin valôrs che a àn fat in mût di creâ chestis ecelencis, e la culture catoliche e à vude une gruesse part. Il catolicisim ambrosian, fin dai timps di Sant Ambrôs, al à cjalât ai contribûts esternis cence preclusions, pragmatic e simpri viert al futûr e al progrès. Une culture di base che e resist ancjemò in dì di vuê.
Te AC nazionâl, cemût si viodial il Friûl? Une tiere di predis «ribei» come chei di Glesie Furlane? Ce pensial de cuestion dal messâl par furlan, ancjemò fer a Rome?
Jo, fin cuant che e je durade, o lavi di piçul cu lis mês agnis ae messe par furlan te glesie de Subide, aes vot di buinore. Cuant che il gno cusin gjesuit al è stât ordenât, al à domandât di fâ la prime messe par furlan. Nô in Lombardie o vin il lezionari ambrosian che o soi braurôs, par fâ un esempli in cjamp liturgjic. La opinion corinte in Azion Catoliche, o pensi di podê dî che e je che chestis celebrazions a son positivis parcè che a rindin la comunion plui sostanziâl. Si cjale aes diferencis tant che a ricjecis, duncje no esist une vision sierade rispiet ancje aes lenghis di minorance. De cuistion dal messâl par furlan o sai, ma a jessi sincîr no sai lis motivazions che a impedissin di fâlu bon. Nol è che lis vôs a rivin fin in AC: si varès di domandâi aes Congregazions Vaticanis.
E de cuestion furlane dal pont di viste dal PD ce disial? Il PD furlan al samee evitâle, no disint nuie. La propueste de traduzion dal non tes lenghis regjonâls e je colade tal nuie: lui saressial dacuardi?
Par me no saressin problemis, anzit, ma bisugne viodi se une propueste – ancje juste – e sedi juste par un ciert moment. Se e puarte a divisions, massime in chest periodi, al è miôr posticipâle. O sin intun moment di costituzion democratiche dal PD, li che plui animis a stan dialogant e la pluralitât e je un percors lunc e delicât.
Ma no ise une cierte schizofrenie di bande di une aree culturâl che e fâs la Leç 482, ma dopo no le met in vore?
La enunciazion dai dirits, ma dopo il fâju bogns rapuartantsi cul teritori, al è un probleme par ducj. Dificil saltâ fûr di un ciert centralisim sort, che al è ancje chel dal politic che une volte elet nol rive plui a metisi in contant cu la int.
Fevelìn di media, stant che lui al è diretôr di Radio Marconi… In Lombardie, ma ancje in Friûl, si passarà in curt ae television digjitâl. Un cambiament epocâl: cemût si davuelzial e cualis prospetivis sono?
Dal pont di viste tecnic, cul digjitâl ogni television che je za concessionarie e varà a disposizion sîs canâi par ognidun che e veve. Chest parcè che la compression digjitâl e permet di vê un numar cussì cence interferencis tal stes spazi di emission di prime. La sfide e je cemût jemplâju cui contignûts, duncje lis ideis, e lis risorsis economichis par fâlu: za cumò in Lombardie lis televisions privadis no se passin ben par vie de crisi. Tancj canâi a puedin puartâ a une polverizazion de ufierte: cemût si movaraie la racuelte publicitarie?
Sigûr però si vierzaran tantis prospetivis. Tant par dî: Telefriuli e podarès dâ un canâl a Telenova de Lombardie che cussì e sarès presinte li, e Telenova i podarès dâ un canâl a Telefriuli che e pues fâ viodi TF ai furlans de Lombardie.
Un dai problemis cu la presince di tancj canâi al è chel de di visibilitât: za cumò e je une lote par rivâ a jessi un dai prins nûf canâi tal telecomant, figurìnsi dopo. Cul digjitâl, in automatic il gno prin canâl al pues jessi sul 14, ma il secont al è za il 63, e cussì vie simpri plui indaûr. Sigûr che dopo l’utent sal sisteme dulà che al vûl sul telecomant, ma cemût fâ par fâi cognossi un canâl? E calcolìn che ancje lis grandis emitentis a varan tancj canâi in plui, cun plui potenzialitât par fâju cognossi. Dal 2012 al rivarà ancje Sky in «clâr». Dut un fisc, in sumis…
Magari, par fâsi viodi rispiet aes televisions plui gruessis a nivel talian, al podarès funzionâ produsi contignûts une vore locâi, dal teritori…
Sigûr, a vê lis risorsis par fâlu, e podarès jessi une idee. Chi in Lombardie la Leghe e dîs simpri di fâ un canâl in dialet, ma no àn mai rivât a fâlu. E se no si rive, al vûl dî che no son i numars, secont me. Cun di plui che in Lombardie un varesot al fâs fature a capî un bergamasc, nol è come in Friûl che jo di Cormons o capìs un cjargnel parcè che o vignìn di une stesse çocje.
La radio cemût? Tal ultin rapuart su la comunicazion dal Censis, al risulte un câl de scolte di bande dai zovins…
La radio e resist e no mi somee in dificoltât. Tignìn cont che al è un media une vore «multiplateforme»: al è vie radio, ma si lu pues scoltâ ancje in internet (i coscj pe bande si stan sbassant), o impiant la television suntun canâl digjitâl, o discjamant un podcast («file» che al conten une trasmission, ndr). I zovins le scoltin di mancul, però a discjamin i podcast fasint une sorte di palinsest personâl, ma simpri daûr di un prodot che al ven de radio. In sumis, i numars a àn di jessi ancje interpretâts.
E internet? Lui al à ancje un blog (www.fabiopizzul.com).
Il blog lu ai vierzût pe campagne eletorâl, ma lu tignarai viert. Come operadôr de comunicazion mi à plasût une vore: une scuvierte. Intant, il scrivi il «post» al è un esercizi util, une produzion e une sintetizazion di ideis che o cjati impuartantone. Po dopo, il mieç al permet di comunicâ in direte ce che tu stâs fasint, e ancje il scambi cui letôrs al è impuartant, massime par un politic che dispès al patìs un ciert distac de int. Al covente ancje savê i parês di cui che no le pense come te. Cumò, cu la estremizazion de politiche in doi schiriaments si è creade une autoreferenzialitât simpri plui estreme.
O noti une assence di ocasions di vêr confront fra cui che le pense in maniere divierse: assence di confront e duncje dialic. E chest al è preocupant: no tu rivis plui a vêlu, e cul lâ dal timp no tu rivarâs a jessi plui bon di vêlu.
Tornant ae comunicazion in rêt: e dal pont di viste economic?
Par internet, in gjenerâl la sfide mi pâr chê dai micropaiaments. A son studis che a dimostrin che di front a ducj i articui di un gjornâl un a ‘nt lei dome une part. Se jo in internet, o cuntun letôr dal gjenar iPad o Kindle, o ai di front un struc dai articui e o pues comprâ impen di un gjornâl a 1,2 euros nome il toc che mi interesse a – metìn – 5 centesims, cheste e pues jessi une strade.
A proposit di gjornâi, ce pensial de situazion de cjarte stampade?
Il probleme al è che la int no lei plui. Dîs agns fa, cuant che o lavi in metropolitane, ducj a vevin un gjornâl in man, cumò chei a son une vore pôcs, e massime cuntun «free press» (gjornâl gratuit che si ten sù dome cu la publicitât) in man. Se chei a fossin une introduzion a un ûs dal cuotidian normâl e sarès une buine robe, ma no mi samee tant cussì. No crôt che si fasarà di mancul de cjarte, però bisugne ameti che e je chê plui in dificoltât. A son di tornâ a pensâ i contignûts e une integrazion fra i varis media. No si pues riproponi i contignûts de cjarte tâl e cuâl su internet e vicevierse. Al è come chei che a pensavin di riproponi la radio pe television o la television pe radio: ogni media al à lis sôs carateristichis di disfrutâ. Di front de sfide de rêt, la cjarte e à di fâlu miôr.
Dree Venier


text:
LA INTERVISTE - Amato De Monte: Il Friûl, patrie des bataiis di civiltât
Scletece e umanitât a son lis primis peraulis che mi vegnin iniment a pene che o tachi a fevelâ cun Amato De Monte, il miedi che al à viodût di Eluana Englaro tai ultins dîs de sô vite. E la sogjezion, che mi à compagnât par oris prime dal nestri incuintri, si sfante a pene che si sentìn tal so studi, dulà che e fâs biele mostre une sô foto cun mari Teresa di Calcute «Le vin fate tal 1989 in Armenie dulà che o jeri volontari», mi dîs.
Dotôr De Monte, I displasial se o tachìn fevelant di cuistions judiziariis invezit che sanitariis?
Va ben, nissun probleme.
Nus disial alc sui fassicui che la procure e veve viert su di lui?
Prin di dut i fassicui in procure no mi rivuardavin dome me: al jere coinvolt dut il staff che al à lavorât cun me. E ancje Beppino Englaro, il papà di Eluana.
Cuale jerie la acuse?
Par me e il staff la acuse principâl e jere chê di omicidi volontari.
Adiriture al Ordin dai miedis un coleghe mi veve acusât ancje di torture tai confronts dal pazient, cuant che invezit il nestri compit al è stât chel di intervignî par che Eluana Englaro e podès finî di patî.
Beppino Englaro al è stât acusât di omicidi volontari agravât par vie che al jere il pari.
Ce fin àno fat chei fassicui?
Tal Zenâr dal 2010 o sin stâts ducj assolts.
Aial plui vude ocasion di confrontâsi cun cualchidun di chei che lu àn clamât «sassin»?
No, cun nissun. Par dî la veretât ducj chei che mi àn dât dal «sassin» o dal «boie» no mi àn mai dit in muse chestis peraulis: a àn dome berghelât in place o fevelât par daûr.
Aial cjapât cualchi iniziative cuintri?
Sì, o vevi presentadis sedi denunciis penâls sedi denunciis civîls.
A ce pont sono?
Lis causis penâls a son stadis cuasi dutis archiviadis: la motivazion e je stade che chei atacs a jentravin te casistiche dal «dirit di critiche»… e no zonti nuie altri…
Pes causis civîls al covente plui timp e duncje a son inmò viertis.
Ce fasarasial dai eventuâi risarciments?
Ancje se o ai vudis ricjadudis pesantis a nivel personâl e familiâr no tignarai nuie par me. O ai vude une profonde depression e no soi jentrât in cure ancje grazie al libri che o ai scrit («Gli ultimi giorni di Eluana» ed. Biblioteca dell’immagine – jessût ai 7 di Mai dal 2010, firmât adun cu la sô femine Cinzia Gori e curât di Elena Nave, ndr). Sedi ce che mi ricognossarà il tribunâl sedi ce che o tirarìn des venditis dal libri al larà a sostegn de associazion «Per Eluana».
Nus someave just partî propit des tapis legâls finâls parcè che in realtât dut al è partît di une sentence, vere?
La cuistion e je propit cussì: il nestri intervent al è vignût daûr di une sentence passade in Cassazion dopo di ats precedents fats de Cort di apel di Milan. O jerin cuvierts di un at formâl dal tribunâl che al ricognosseve la volontât di Eluana Englaro midiant di provis e testemoneancis. Il judiç al à ancje fat une analisi dal stîl di vite che e veve la paziente prime dal incident. Tes conclusions adiriture il tribunâl al scrîf «… la domande di autorizazion pe interuzion dal tratament di sostegn vitâl artificiâl, cussì come proponude dal tutôr di Eluana Englaro e condividude de curadore speciâl, e va acedade inevitabilmentri, di cheste decision no podint gjavâsi fûr i judiçs, par trop no cence partecipade personâl soference»: come a dî che ancje il judiç al à ricognossût e metût devant di dut la volontât di Eluana Englaro. E nus à imponût cemût fâ.
Il protocol sanitari?
Sì, une serie di normis atuativis pe sospension de nutrizion artificiâl dadis propit dal tribunâl: o vevin di puartâ Eluana intun hospice o intune struture similâr e no a cjase. O vevin di garantî il rispiet de femine, lis visitis de famee, l’ûs dome di medisinis che a vevin di controlâ i spasims di fin vite.
Ma no jerial so il protocol sanitari?
No, chest mi è stât imponût de autoritât judiziarie. Jo e il gno staff si sin zontâts ulteriôrs regulis par tutelâsi inmò di plui cuintri di eventuâls acusis. Ma a jerin semplicis regulis di operativitât come cjapâ note di dut ce che o varessin fat in aplicazion dal protocol sanitari dal tribunâl.
E simpri su la cuistion de leç, il Parlament al someave che al ves tante premure di comedâ il vulnus legjislatîf su la cuistion: a ce pont sino?
Al pont di prime, ma cul vantaç che cumò tante int e fevele. A proposit dai ats des istituzions cumò e je in vie di discussion la propueste di leç clamade «Calabrò», ma par chel che o sai jo al è di sperâ che lis robis a restedin cussì pluitost che al vegni aprovât chel decret.
Parcè?
No jentri tai detais ma o met in evidence un aspiet fondamentât: chel decret nol considere la alimentazion artificiâl come «intervent sanitari».
In ce sens?
Si paragone la «alimentazion sanitarie» midiant sondin come se al fos un «imboconâ» un frut o un anzian. Invezit chest al è un tratament sanitari, no une semplice assistence come che a volaressin fâle passâ i sostignidôrs dal decret Calabrò. Chest al covente par schivâ l’articul 32 de Costituzion che al dîs che nissun al pues jessi obleât a un tratament sanitari se no par disposizion di leç, che però no pues in nissun câs violâ il limit dal rispiet de persone. Se duncje la alimentazion artificiâl no sarà plui considerade «tratament sanitari», nol sarà plui il miedi a decidi daûr dal articul 32 de Costituzion. In sostance si gjave al miedi la titolaritât de sience, lassant a une autoritât no sientifiche il compit di decidi: al è come tornâ a la ete di Mieç prin di Galileo Galilei che al à introdot il metodi sperimentâl pe sience.
In Europe cemût vegnial frontât l’argoment?
Sedi lis plui grandis associazions sientifichis mondiâls sedi buine part de Europe a considerin la alimentazion artificiâl un intervent sanitari e il testament biologjic al è une realtât. E no je in contrast cui principis religjôs. Par chest tra i nestris consulents o vin clamât ancje il prof. Giandomenico Borasio, un catolic praticant che al lavore in Gjermanie e che al è stât consulent sedi pe Glesie catoliche bavarese sedi pal Guvier di Berlin, scrivint il testament biologjic che cumò al è in vore tal stât todesc.
Si rivarial a cjatâ une soluzion ancje chi di nô?
Il testament biologjic al è une conseguence dal principi dal consens informât: se un pazient al à di vê un intervent chirurgjic ancje piçul al à di jessi informât e al à di manifestâ la sô volontât. Se no chel intervent sanitari nol pues jessi fat. No si capìs parcè che un tratament sanitari come la alimentazion artificiâl al vedi di jessi imponût se il pazient nol à voie.
E la acuse di «eutanasie passive»?
Ocjo a doprâ lis peraulis justis: la eutanasie e je une altre robe. Prin di dut e je un at atîf che si realize cuntune soministrazion di une medisine che e fâs murî. E gjavâ la alimentazion artificiâl no pues jessi nancje considerade «eutanasie passive»: e je une contradizion in tiermins e duncje no esist. O vin fat finî une agunie lungje 17 agns: Eluana Englaro e jere intun stât vegjetatîf, une condizion che no esist in nature e che no esisteve prime des tecnichis di rianimazion avanzade. La ment e je muarte. Eluana Englaro cence lis curis che a àn fat vivi il so cuarp, e sarès muarte subit dopo dal incident.
Nol significhe che il pazient ta chel stât al sedi come un vegjetâl: il non al ven dal fat che il cuarp al à chês sôs funzions controladis dal sisteme neurovegjetatîf: il batit dal cûr, il respîr, ancje lis mestruazions…
Varessie podût vê fîs?
Cuntune tecniche assistide si varès podût fâ une fecondazion: ma si puedie clamâ «mari» un cuarp dome parcè che al pues tignî dentri un ovul fecondât? E sarès stade un incubatôr biologjic… E no stin a dismenteâsi che e sarès une operazion cence consens: une sorte di violence carnâl!
E cemût comential il câs di chel pazient che in Gjermanie nol veve vudis sperancis e invezit al somee recuperâ cumò che lu àn puartât a Udin?
Ancje chi al è il pericul di lâ fûr argoment: une robe al è il stât vegjetatîf, che nol à plui pussibilitât di interazion cu la realtât. Invezit intun stât di disabilitât grivie, il pazient ancje se cun grandis dificoltâts, al pues vê une interazion cul esterni (viôt i câs dal Pape e di Welby). Se chest zovin al à recuperât alc, al significhe che nol jere in stât vegjetatîf come Eluana.
Ce coment fasial de stampe?
Ta chei dîs trements o ai evitât il plui pussibil di lei e scoltâ i media par no colâ te tentazion di rispuindi. Fin che no si è sierade la vicende judiziarie tal 2010, no ai dade nissune interviste dopo chês dôs che o vevi fat (pe Rai cun Marinella Chirico e pal Messaggero Veneto cun Tommaso Cerno). E dal nestri staff nissun al à fevelât o dât materiâl: a son jessûts articui e servizis che a descrivevin particolârs che no son mai esistûts te realtât dai fats. Disìn che tante stampe e à lavorât di fantasie…
Nus fasial cualchi non di persone publiche che lu à deludût e parcè?
No fâs nons parcè che a son tancj e di ducj i colôrs politics chei che a àn doprât il cuarp di Eluana come «cjamp di bataie» par finalitâts che no jerin i interès di Eluana. E di fat no si jerin movûts prin, come che no si son movûts dopo.
E un che invezit al à voie di ringraziâ?
Chei che si son spindûts pe difese di un dirit: une azion trasversâl che e à sostignût une bataie di civiltât. E soredut o ringrazii dut il grup che cun me al à lavorât par tignî fede a chel dovê deontologjic che al à il miedi di compagnâ il malât ancje a la muart te maniere plui dignitose.
Cemût si ise compuartade la int cun lui?
O continui a jessi fermât par strade e a jessi ringraziât e sostignût di personis che pe plui part no cognòs. Di dutis lis mails e letaris che o ai ricevût, mancul dal 5% a son stadis cuintri. E come che o ai za dit, nissun mi à frontât di persone par criticâmi, simpri par daûr.
Tropis voltis si isal cjatât a fâ i conts cu la morâl e la etiche denant de muart?
Ogni an a muerin 300 personis che a jentrin tal repart di Terapie intensive. In 30 agns di cariere (5 sul elisocors) o ai viodût murî passe 10.000 personis e ogni volte al è un fâ i conts cu la muart. No tu puedis usâti.
Esistie secont lui une morâl furlane?
O pensi di sì: la nestre int e à un fuart sens di solidarietât, e sa il significât de soference. Di altris bandis forsit lis reazions a saressin stadis difarentis: no a câs tancj contestadôrs a rivavin a Udin di altris bandis di Italie. E nol è nancje un câs che cuant che o soi vie par conferencis spes mi disin: “Voaltris furlans o vês dimostrât inmò une volte di jessi int che e fevele pôc, ma che e fâs tant”. E chestis manifestazions di stime mi fasin sintî braurôs di jessi furlan.
Tal so libri al conte de dificoltât emotive tal frontâ la linie fine fine che e divît la vite de muart, ancje in rapuart cu la famee dal malât… ce puedial dînus?
Cuant che un malât al jentre in Terapie intensive, cu la famee o soi “trist”: o prepari al piês e no doi sperancis parcè che o preferìs jessi smentît pluitost che creâ ilusions. Cuant che tu âs di comunicâ un decès ti pese e tu riscjis il coinvolziment emotîf. Se tu rivis a fevelâ ben, a costruî un leam, la int e rive a acetâ miôr l’event.
O fevelìn duncje ancje di comunicazion tra miedi e malât, miedi e famee… ce funzion pensial che e vedi la lenghe proprie ta chescj moments?
O dopri la lenghe furlane cui malâts e i parincj: ti permet plui intimitât, la famee e viôt il to sfuarç e lu presee. Ancje dut il personâl dal repart al è atent a chest aspiet.
Lui le dopre no dome par fevelâ: tal so libri a son diviers passaçs in lenghe furlane…
E je vere, anzit, lis primis peraulis che o ai scrit di chest libri a son stadis par furlan e a son chês dal incipit di chel che al è deventât il tierç cjapitul: e je la clamade che o ai vût cun Beppino Englaro cuant che al jere di lâ a cjoli Eluana. O scuen ameti che la idee di mantignî la lenghe furlane par scrivi chê telefonade e je stade de mê femine Cinzia Gori che e je toscane.
Ce pensial dal insegnament dal furlan a scuele?
Jo o soi dacuardi: la lenghe furlane e je un patrimoni che o vin di mantignî come element di culture e identitât, in armonie cun chês altris lenghis che la scuele e à di insegnâ. O soi bilengâl e lu riten un vantaç.
Lui jerial tal moviment des tendopolis dal taramot?
Sì. In chei agns o jeri ancje simpatizant dal Moviment Friûl e i disarai di plui: mê none e jere une Placereani, cusine di pre Checo e une des ultimis voltis che lu ai viodût dopo tancj agns al è stât in ospedâl cuant che o ai scugnût intervignî suntune sô vene pôcs dîs prime che al murìs.
Aial partecipât ai moviments culturâi post taramot?
O soi stât un dai nûf fondadôrs di «In uaite» cun Mauro Tosoni e o ai partecipât a lis manifestazions di chei agns: o jeri tra chei che a àn fermât Andreotti cuant che al leve sù a Glemone tal Autun dal 1976 e i ai dât un volantin.
La Universitât aie di restâ a Udin?
Ancje jo o ai firmât pe facoltât di medisine a Udin. No ai ricetis ma o pensi che la universitât e vedi di jessi part integrant e paritarie dal teritori. E à di jessi leade a fuart cu la realtât dulà che e lavore e no pues jessi une caste sierade intune tor di avori, ma e à di vê une integrazion funzionâl cence pôre di slargjâsi inmò di plui. Anzit e varès di ramificâsi inmò di plui e no jessi incuarpade.
Nus fasial un coment sul sisteme sanitari regjonâl?
No dîs che si à di sierâ dal dut i ospedâi periferics ma, massime pai intervents di chirurgjie e ostetricie, si à di tignî presint che intun ospedâl piçul si à mancul garanzie di sigurece pal sempliç fat che si à mancul casistiche. Cierts reparts a puedin restâ tes struturis periferichis ma za cumò pai intervents plui delicâts e je la int stesse che e domande di lâ ta chês plui grandis.
Trop aial influençât il fat di jessi stât in Friûl tal frontâ lis dificoltâts de vicende che e à rivuardât Eluana Englaro?
La mê part le ai fate intune situazion di condivision. E je stade necessarie la colaborazion di plui personis e ducj a son stâts essenziâi. O vin vude une azion Sociâl, Politiche e Civîl «cu la iniziâl maiuscule» tal rispiet de leç e de volontât dal malât esprimude dal pari che al à scugnût fâsi nomenâ ancje tutôr di Eluana.
Il rapuart cun Beppino Englaro cemût vadial indevant?
Si sintìn dispès ancje pal fat che o fasìn tantis conferencis e lui al è president de associazion «Per Eluana».
Cemût ise lade la serade cun Povia a Enemonç?
E je stade une serade particolâr: o vin vude une biele rispueste de int e e je stade ancje la prime volte che o ai viodût Beppino Englaro a ingropâsi; o scuen però ancje dî che Cristina Martinis e Armando Englaro (il fradi di Beppino), che si son dâts di fâ par cirî la sede, a àn zirât tancj comuns prin di cjatâ la disponibilitât di Enemonç, l’unic paîs che al à acetât.
Ce aie lassât al Friûl la vicende di Eluana Englaro?
O scuen ameti di vê une vision di part ma o pues dî che o vin vût une riscuvierte di furlanetât, cun tante int impegnade cumò a sostignî cheste bataie di civiltât che e eredite il stes spirt che al à animât Loris Fortuna e il so impegn su la cuistion dal divorzi; Franco Basaglia e la sô lote par sierâ i manicomis; la ricostruzion dal taramot e la tradizion des donazions di sanc e di orghins che o vin in Friûl.
Si siere l’an, dulà vadial il Friûl?
No fâs previsions ma o speri pal Friûl che e cressi la sô visibilitât. O sin int che e sa dimostrâ ecelencis in dut il mont ma no sin tant brâfs di autopromovisi: mi auguri che i Furlans a vedin mancul pôre di dî che a vegnin dal Friûl.
Christian Romanini


text:
LA INTERVISTE - Mauro Corona: L’om des “manère” e de bandane
La libertât, chê totâl, e je une utopie. Epûr a esistin personis che te fasin nasâ. Mauro Corona al è une di chês. Te sô tane di Ert, une buteghe-cjase-dipuesit di cualchi metri cuadri, al vîf come intune flabe. Jenfri libris butâts par ogni cjanton, sfueiuts che a pindulin di cualchi gjoce, tocs di spiei, lens che a odorin di bosc, scarpei, imprescj, un dordul malât che al duar intune scjaipule, scarpons e rimpins di scjaladôr, cjalçuts a suiâ dongje de stue, un cjanut che al môf la code content, i cucucs di doi pendui che a batin lis oris. Un mont. Lui, li dentri, al scrîf e al intaie. Al mangje e al duar. Sbraçât, cu la sô canotiere nere, la bandane sul cjâf e la barbe lungje. Nol à mai frêt, al va ancje a schiâ vistût cussì, ma te sô tane a vignaressin i smursiei ros a ducj. Une stue, piçule, vecje, di ghise, e jemple l’aiar di calôr. Mauro i met dentri legnuts fintrimai a fâle sclopâ.
Scritôr, scultôr e alpinist, al rugne un pôc cuant che tu jentris te sô flabe, nol è un complimentôs. Ma ti tire in bande doi imprescj e al fâs puest suntune bancjute: “Sentiti”, ti dîs. Intant al da une pipade al toscan che al à impiât par tignîsi compagnie. Il fum al è dutun cui cjavei che i colin sui voi, riçots. Al pâr che a cjapin fûc ancje lôr. Al è scûr li dentri, la lûs e je chê dal fûc che al art e chê di une lampadine parsore de scrivanie, une bree plene di scritis e scritutis e musis pituradis cu la pene.
Ancje se chi dentri no si sa dulà meti i pîts, si sint la pâs.
Migo simpri: la sabide e la domenie o ai la int in code devant de puarte. A àn voie di cognossimi, di vê une firme suntun libri. Al fâs plasê, sigûr, ma a son ancje voltis che mi stufi e che o sieri la puarte a clâf.
Mauro, cemût stâstu?
O soi strac. O soi stât a fâ une “schi alpinistiche” cun gno fi e gno nevôt ma no ai plui vincj agns. Aromai a son sessante, e o pues murî doman. Ma no ai pôre, eh!
Po sigûr, viôt li ce fisicat che tu âs (i disìn cjalant i muscui dai braçs che a pandin che al è ancjemò in forme). Ma cemût passistu lis zornadis?
A buinore mi dismôf tor cuatri, ogni tant ancje prime parcè che no rivi a durmî. Cualchi volte o cjol une pirulute, ma no si pues simpri. E alore o stoi chi e o lei e o scrîf (al conte mostrant il bancjon dulà che al è sentât e dulà che di sere al cîr di polsâ dentri dal sac a pêl). Aes siet e un cuart o scolti il gjornâl radio de Rai e dopo o voi pes monts, tal bosc, a cjaminâ, a scjalâ, a schiâ. O ai bisugne de nature. E cuant che o torni dongje mi intani chi, o cjali un pôc la television.
Ce viodistu?
Soredut i telegjornâi.
E il Grande Fratello?
Ah, sono monadis di fâ viodi chês li (“monadis” e je la traduzion di une peraule ben plui coloride)? No, no. Mi plâs “Ballarò”, “Annozero”, i programs culturâi. Ve, o ai di dî che a ‘nd’è simpri di mancul! E ancje par radio, o scolti i notiziaris e il program par furlan che a fasin su la Rai regjonâl “Vuê o fevelin di…”. Mi plâs, il furlan e je une lenghe che e pâr une musiche. Pecjât che la trasmission e duri pôc plui di une desene di minûts.
Un ertan che al sa il furlan!
Lu sai sì, ma no tal feveli. No je la mê lenghe e o fâs fature a esprimimi.
Âstu mai scrit alc in marilenghe?
Te mê marilenghe, te fevele di Ert. Chi tal scansel, o ai une balade dedicade a une vecje montagnare, scrite dute par ertan. No sai di precîs cuant che e vignarà publicade ma e je achì.
E ce pensistu des lenghis minoritariis?
Lenghis e fevelis a van tuteladis, ma cence retoriche. No je une cuestion politiche ma di identitât. Par esempli, il furlan al varès di sei obligatori tes scuelis e la int e varès di fevelâlu a cjase, pes stradis, tal ristorant. Invezit o ai notât che tancj si vergognin, a fevelin par talian parcè che se no si sintin inferiôrs. Si rindìno cont dulà che o lin a finî cun cheste “societât de aparence”? La lenghe e je une robe rare, preziose, a son lis nestris lidrîs. I nestris fruts a àn di imparâ l’inglês, sigûr. Par lavorâ al covente. Ma no àn di dismenteâ la tiere dulà che a son nassûts.
Mauro tu sês pari, no mo?
Sì, e mi plasarès ancje deventâ nono. O ai cuatri fîs che aromai a son grancj: Martina (35), Marianna (30), Matteo (29) e Melissa (28). Ducj laureâts. Di piçui a àn patît come ducj i fruts di chei paisuts chenti. Si sveavin adore parcè che aes cinc e mieze a vevin di cjapâ la coriere dai operaris par lâ fin a Longaron. E li, cjoli il tren par lâ a scuele, a Belum.
E cumò, dulà vivino?
A part la grande che si è spostade plui in jù, a son ancjemò chi (al dîs segnant cul dêt par sù l’apartament che al è disore de sô buteghe. A Ert, te vie principâl, no si pues no viodile, ancje parcè che il paîs al è dut li, e difûr al à di ogni ben, mascaris, tocs di len, Signôrs sul lis crôs).
Però o ai viodût moviment achì. Turiscj che si fermin, a cjalin, ti cirin (intant che o fevelìn, la tane si è jemplade di curiôs che a scoltin, cidins)…
Sì, a àn ancje fat un museu chi di front, dulà che si conte cemût che a vivevin i boscadôrs une volte. Ma i sindics e lis istituzions a varessin di fâ alc par no fâ lâ vie la int nassude e cressude in cheste tiere. Claut, Cimolais, tancj paisuts de Cjargne a son stâts bandonâts e svuedâts. Il probleme al è che a nissun i interesse di salvâju.
No sta dî cussì. Lis Dolomitis furlanis a son pûr deventadis patrimoni dal Unesco!
Monadis. O sin patrimoni de umanitât dome su la cjarte. Dut il dì a corin sù e jù i camions che a puartin glerie a drete e a çampe. Al è l’aur blanc. A disin che si à di gjavâle fûr dai riui par no che a vegnin fûr lis aghis cuant che al plûf masse, ma sâstu ce biel viodi chei besteons passâ pe mont! E i camioniscj no si fermin nancje a gustâ, tes nestris ostariis.
Tu ce sugjerissisitu di fâ?
Il Friûl al è plen di robe di disfrutâ ma al samee che nissun le viodi. No covente vê pistis di schi par creâ lavôr, baste vê un pocje di fantasie. Par esempli, in chescj puescj dulà che al è sucedût il disastri dal Vaiont, si podarès fâ sù un centri di studis e di ricercje su lis tragjediis, o un istitût di siencis forestâls, di botaniche. A vignaressin students di dute Europe par imparâ.
E parcè, alore, no si fasial nuie? Pûr in Trentin e in ciertis bandis dal Venit, par fâ un esempli, la mont e je un ben indispensabil: nô furlans ce vino di mancul di chê int là?
Sâstu ce? Nô o vin chel maledet sproc che al dîs “o fasìn di bessôi”. Bessôi no si va in nio. Bessôl tu puedis coltivâti il to ort ma se dopo e ven une glaçade e ti ruvine dut, ce fâstu? Bisugne imparâ a colaborâ pal ben comun, che nol vûl dì lâ di amôr e di acuardi cun ducj. Ma al vûl dî unî lis fuarcis par no sparî.
Parcè no scrivistu un libri su chest? Al podarès fa vierzi i voi a plui di cualchidun.
Al è chi, pront (e al tire fûr un cuadernut neri a riis. Scrits fis fis, a man, in stampatel, cu la pene a chine. Cussì ordenât che al pâr batût a machine). Il titul nol è definitîf ma sù par jù al sarà chest: “La fine del mondo storto”. O ai pensât a ce che al podarès sucedi se al finìs il petroli tal mont. La int e varès di tornâ a vivi come une volte, e chel che nol sa fâ i lens par scjaldâsi, un stric di ort par mangjâ, al mûr. Ae fin, chei che a sorevivin a capissin che a àn di stâ insieme par lâ indenant. Il siôr cul puar. Anzit, no saran plui ni siôrs ni puars.
Cuant vignaraial fûr il gnûf romanç?
No sai, forsit cheste Sierade, forsit l’an cu ven.
Intant, ti viodìn cualchi volte par television. A part lis dôs ospitadis storichis a “Le invasioni barbariche” di Daria Bignardi, tu sês lât ancje a “Alle falde del Kilimangiaro”, cun Licia Colò.
Par vendi libris tu âs di fâ cussì, lu dîs cence platâmi. Vuê, se no tu ti fasis cognossi “a la tele” no tu sês nissun.
E di libris, tu ‘nd âs vendûts un grum. Ancje l’ultin, “Il canto delle manère”, jessût in Novembar, al sta lant ben. Sêstu deventât siôr?
Beh, un bêç lu ai ma no soi siôr. Si sta un moment a fâmi i conts inte sachete. Di ogni libri vendût mi spiete il 10% dal presit di cuviertine, e metât di chel al va a finî in tassis. Ce che al reste, lu doi ae famee, ae femine e ai fîs. A mi mi baste un past cjalt in dì par vivi. Cumò o ai metût vie un grumut par comprâ la cjase, parcè che achì o sin a fit.
Mauro, ma ce âstu là daûr (i domandi mostrant la stanziute che si viôt stant li, te tane)?
Une parêt par sfrancjâsi a lâ sù pai crets. Mi ten simpri in alenament, a vegnin ancje lis mês fiis, a van sù come chei altris.
Ce dîstu di ducj chei che a muerin lant in mont? L’alpinisim in chescj ultins timps al à pierdût escursioniscj, socoridôrs. Tu âstu mai pôre?
No! Se un al à pôre, al à di stâ a cjase. Ma dopo, al capìs che al pues murî ancje stant sul divan parcè che magari i cole il lampadari sul cjâf e alore e vâl la pene di vivi. In mont, bisugne sei prudents, po dopo a son simpri i impreviscj. Lis lavinis a son impreviscj.
Icio, il cjanut, al è stât bon a scoltâ, su la bancje. Al jere bessôl e plen di frêt tal mieç des monts cuant che Mauro lu à cjatât, siet agns fa. Di in chê volte, no si son plui lassâts. Cui “cjalcins” di piel di foche tes talputis, chê buinore, al è lât ancje lui in escursion cui trê. “Cumò al è strac. Viodistu ce talpe curte che al à – al conte Mauro, fasint une cjarece – al fâs fature a cori”. Il soreli al è daûr di une piche. Ancje se lis zornadis si son slungjadis, il dopomisdì al è ancjemò masse dongje de gnot. E je vignude la ore di lassâ la tane.
Mauro, ma chi dentri no ti sintistu mai di bessôl?
Dome i debui si sintin bessôi. O chei che a sufrissin di “dipendence di afiet”. Jo o ami la solitudin: e je la mê libertât.
Valentina Pagani


text:
OMS DI LIBERTÂT. Robert Burns, une lûs di sperance tal scûr de opression (Scozie)
Cuant che si pense ae lote pe libertât dal popul scozês il prin non che al ven tal cjâf al è chel di William Wallace, ma in Scozie al è un personaç inmò plui amât dal vincidôr di Stirling, o sei Robert Burns (1759 – 1796).
Calcolât tant che il poete nazionâl de Scozie e un dai pionîrs dal Romanticisim, Burns al à vût une grande influence su la leterature scozese dal ‘800 e dal ‘900. Al à ancje tirât sù cetantis cjançons tradizionâls che a àn dât un contribût di fonde pe racuelte “The Scots Musical Museum”. Cundut che al vedi scrit ancje par inglês, pes sôs lirichis plui impuartantis al à doprât il scots, la varietât linguistiche plui fevelade in Scozie.
Tun dai moments plui scûrs pe identitât de Scozie, segnade inmò dal pês de repression metude in at dopo des rivoltis jacobitis, Burns al à savût tignî impiât il sium di une Scozie libare. I siei riferiments al republicanisim, la condane des disavualiancis sociâls e une cierte vene di anticlericalisim lu àn fat deventâ un riferiment ancje pai prins liberâi e socialiscj.
Se intal mont ducj a cognossin la sô Auld Lang Syne, in Scozie Scots Wha Hae, che e fevele de vilie de bataie di Bannockburn, e je une sorte di imni no uficiâl. Now’s the day and now’s the hour (cumò e je la dì e cumò e je la ore) – al scrîf Burns – Free-man stand or Free-man fa’ (o restarìn achì di oms libars o di oms libars o murarìn): un ricuart de lote pe indipendence de Scozie par scjaldâ i cûrs in timps scûrs, par impiâ la sperance di un avignî di libertât.
CARLI PUP


text:
TERITORIS - INTERNAZIONÂL. OMS DI LIBERTÂT. Giovanni Maria Angioy (Sardegne)
Giovanni Maria Angioy, l’eroi de sarda rivolutzione (Sardegne)
Ai 28 di Avrîl e cole sa dia de sa Sardigna, la fieste che e ricuarde la zornade dal 1794 cuant che e je tacade la sarda rivolutzione: un moviment di popul cuintri dal guvier di stamp coloniâl dai Savoia, ma ancje cuintri dal sisteme feudâl che al pesave su la plui part de isule.
Il no dal re piemontês aes cinc domandis fatis indenant dal Parlament sart al da plui fuarce ae ale radicâl dal moviment patriotic che e à tra i siei rapresentants principâi il judiç de Udience Reâl Giovanni Maria Angioy (1751 – 1808). Propite lui al ven sielzût dal guvier di Casteddu / Cagliari par tornâ a puartâ la calme te part disore de isule, là che i nobii a cirin un acuardi separât cui Savoia e il riviel antifeudâl al è plui fuart. Nomenât Alternos, cun podês di vicerè, ai 28 di Fevrâr dal 1796 Angioy al jentre in maniere trionfâl Tàtari / Sassari dulà che si da dongje cui republicans e al devente il pont di riferiment pal moviment che si bat par abolî la feudalitât.
Il front patriotic moderât però si met adun cui nobii e al mande un esercit cuintri dal Angioy che, ai prins di Jugn, al ven batût dongje di Aristanis / Oristano. Obleât a scjampâ de isule, al domande al guvier rivoluzionari francês un jutori par liberâ la isule dal jôf dai piemontês e dai feudataris, ma il progjet nol va a bon fin. Al mûr in esili a Parîs intal 1808.
In dì di vuê Giovanni Maria Angioy al ven ricuardât tant che l’eroi de sarda rivolutzione e il pari de idee di une republiche sarde indipendente.
CARLI PUP


text:
Archive for the ‘Slovenie’
A son passâts bielzà 20 agns dai acjadiments politics, diplomatics, militârs e sociâi plui impuartants che a àn permetût al popul sloven di dâi vite al propri stât indipendent inviant la implosion de Jugoslavie. I fats pardabon decisîfs, magari cussì no ancje dramatics, a son capitâts tai prins dîs dal Istât dal 1991. Dut câs, [...]
Posted on on Giugno 23rd, 2011 in
2011, Articoli, Jugn, Slovenie |
No Comments »
La cuistion des centrâls e de lôr sigurece e je tornade in prin plan a nivel mondiâl dopo dal taramot di 9 grâts Richter che al à tibiât il Gjapon ai 11 di Març stâts e il tsunami che al è scaturît, copant almancul 27 mil di lôr su la cueste orientâl dal paîs e [...]
Posted on on Giugno 23rd, 2011 in
2011, Articoli, Mai, Slovenie |
No Comments »
Chest mês o dedichìn la pagjine de Slovenie a un valent studiôs de lenghe furlane che il Prin di Mai al fasarà fieste pai siei 80 agns: o stin fevelant di Marijan Brecelj, nassût a Aidussine tal 1931.
Dopo vê studiât di frut tal so paîs, in chel timp sot de Italie, Brecelj, biel che e [...]
Posted on on Aprile 15th, 2011 in
2011, Articoli, Avrîl, Slovenie |
No Comments »
Vie pal Invier no dome i abitants di Udin e Pordenon a àn scugnût convivi cul incuinament dal aiar che al diven dal trafic, dal riscjaldament des cjasis e des emissions des industriis. Ancje in Slovenie il probleme al esist, massime te aree de capitâl Lubiane e des citâts di Ptuj e Maribor. Come ca [...]
Posted on on Aprile 15th, 2011 in
2011, Articoli, Jugn, Març, Slovenie |
No Comments »
Al à la lenghe sclete e snait di vendi Boris Pahor. Te sô lungje vite, l’inteletuâl, scritôr e ativist sloven di Triest nol à mai smetût di scombati. Par vie di une sô interviste jessude sot Nadâl sul insert dal cuotidian Primorske Novice di Cjaudistrie (viôt box te pagjine), li che al critiche la elezion [...]
Posted on on Febbraio 16th, 2011 in
2011, Articoli, Slovenie, Zenâr-Fevrâr |
No Comments »
SANICADEMIA_ Siben che si feveli di un grum di agns di cooperazion transfrontaliere jenfri Friûl e Slovenie par chel che al rivuarde diviers cantins, dopo cuasi vincj agns de indipendence dal paîs nestri vicin a restin ancjemò une vore di oportunitâts di podê profitâ. Jenfri chestis la sanitât, tacant a fevelâ di une pussibile colaborazion [...]
Posted on on Gennaio 17th, 2011 in
2010, Articoli, Dicembar, Slovenie |
No Comments »
208 SINDICS_ 134 domenie ai 10 di Otubar tal prin turni, altris 74 dôs setemanis dopo tes balotazions. Si è dividût cussì il vôt dai slovens par sielzi i sindics e i conseis comunâi in ocasion des elezions aministrativis 2010, rivadis sul tacâ de Sierade dopo di une lungje campagne eletorâl, par un apontament pluitost [...]
Posted on on Novembre 16th, 2010 in
2010, Articoli, Novembar, Slovenie |
No Comments »
L’esam di maturitât al va daûr de scuele seguide: la diference plui grande jenfri i liceus e i istitûts tecnics-professionâi
83 MIL STUDENTS_ Se tal numar di Setembar su la pagjine che ogni mês il nestri gjornâl i dediche ae Slovenie o vin fevelât dal mont de scuele dal oblic, stant che lis lezions a son [...]
Posted on on Novembre 15th, 2010 in
2010, Articoli, Otubar, Slovenie |
No Comments »
OSNOVNA ŠOLA_ I fruts slovens, dopo vê passât cualchi an li de scuele de infanzie, a tachin la scuele dal oblic a 6 agns: chest al è un viaç che par lôr al larà indevant almancul fin a 15 agns te osnovna šola (scuele elementâr). Duncje si trate di un troi lunc nûf agns, li [...]
Posted on on Ottobre 11th, 2010 in
2010, Articoli, Setembar, Slovenie |
No Comments »
GREEN PIECE OF EUROPE_Il sproc plui doprât e plui cognossût par puartâ la imagjin de Slovenie fûr dai siei confins al è par inglês the Green piece of Europe, vâl a dî «il toc Vert de Europe»: i adets dal setôr dal Turisim dal guvier di Lubiane no àn di vêi pensât masse parsore, par [...]
Posted on on Agosto 17th, 2010 in
2010, Articoli, Avost, Slovenie |
No Comments »
SUNÂ, ZUIÂ, RECITÂ_Te lenghe slovene, come che o podês viodi tal vocabolariut che us proponìn ogni mês, il verp che si dopre par «sunâ» musiche al è «igrati», che cjapât di bessôl in contescj diviers al vûl dî ancje «zuiâ» (ancje par sports tant che il balon) e «recitâ» (pes oparis di teatri). Trê manieris [...]
Posted on on Luglio 8th, 2010 in
2010, Articoli, Lui, Slovenie |
No Comments »
SIERADE_ Il nûl di cinise jessût fûr ae metât di Avrîl dal vulcan Eyjafjallajökull in Islande al à causionât problemis ancje pal spazi aeri sloven: il ministeri pai Traspuarts al à blocât i avions tacant de sere dai 16 di Avrîl fintremai ai 21 di buinore. In dut a son stâts centenârs i svoi scancelâts [...]
Posted on on Maggio 18th, 2010 in
2010, Articoli, Mai, Slovenie |
No Comments »


text:
IL FERÂL. Une fieste pe Patrie
O pensi che nol sedi popul che nol vedi sgarfât te sô storie par cirî cualchi simbul, cualchi fat, une date particolarmentri significatîfs, emblematics e iluminants vivûts come riferiment di dignitât, di libertât e autonomie. Pal nestri popul lu veve capît benon pre Checo Placerean che al à vude la intuizion di riclamâsi ai 3 di Avrîl come date, a Aquilee come lûc e memorie, al patriarcjât come organizazion, al messâl e Bibie come struments che a dan dignitât al popul furlan.
Al è dal 1977, a 900 agns juscj de nassite de autonomie dal Friûl, che si à scomençât a ricuardâ cheste zornade. Partîts, a prin colp, in pôcs e pal plui ancje sbeleâts, cumò la fieste e à cjapât pît, e je ricognossude e acetade a nivel uficiâl.
An par an pre Antoni nol à fat di mancul di ricuardâ e di rifleti su cheste date che e rapresente un dai moments plui lusorôs e di fonde de nestre storie, no par vivile cun nostalgjie, ma par cjatâ la energjie di cjaminâ e di jessi protagoniscj ancje vuê.
pre Roman Michelotti
O scomet che se si va a domandâur ai oms di religjon, di politiche, di culture e di scuele ce che ur ricuarde il 3 di Avrîl, pôcs o nissun a savaran dâ une rispueste. Epûr in chê zornade dal 1077 al è nassût uficialmentri il ducât dal Friûl, plui cognossût come “Patrie dal Friûl”.
Pe prime (e ultime) volte o vin vude une autonomie che in altris parts de Italie nancje no s’insumiavin, cu lis comunitâts sentadis in parlament a pâr cul predessam e la nobiltât. La tant propagandade “Magna charta” di Zuan Cence Tiere, dal 1215, no leve plui in là de nobiltât. Une istituzion cussì uniche, ancje se tes mans dal patriarcje, e ven definide da l’enciclopedie russe “patriarcjât indipendent laic di Aquilee”.
Une realtât impuartante, determinante, fondante de nestre storie, nassude a Pavie di Milan in gracie di un imperadôr ricognossint, Rico IV, chel di Canossa, e di un patriarcje ghibelin fedêl, Sigjeart, e finide miseramentri ai 6 di Jugn dal 1420, sot des sgrifis di Vignesie ancje par colpe des divisions de nobiltât.
E pûr cheste date no dome no je ripuartade sui libris di storie talians, ma nancje tai nestris autôrs furlans. Nancje tal grant Paschini, ancje se si trate di un fat storic sucedût. Invezit la sflocje di Romolo e Remo ducj si è obleâts a supâse.
Parcè no fevelino di nô? Parcè che no vuelin che nô o esistìn come realtât autonome ben definide. Se no si fevele di un, chei altris a pensin che nol esisti e lui stes al finìs cul dubitâ di sè o di convincisi di esisti dome in funzion di chei altris. Di fat la storie dal Friûl, e duncje il popul, e ven fûr dome in funzion da l’Italie, al pont di fâ dai furlans lis sentinelis, lustradis e dopradis, de talianitât.
Just duncje ricuardâ chest moment. Par dî che o vin ancje nô une storie, une muse, une impuartance, un puest, un alc di ufrî a la grande famee dai popui. Se no vin memorie no vin cussience e duncje no vin avignî. Come cristians, la nestre memorie e cuiste un significât plui profont, sacramentâl. Di fat, tal misteri di Crist muart e resurît, si metìn in comunion cun dutis chês animis buinis che nus àn fat dal ben. Parcè che la messe e je memorie, presince e profezie. In plui o crodìn che la strade di un popul, come chê dai sengui, e je tes mans di un Diu provident e fedêl, che al cognòs e al rêç i timps e i distins.
No ricuardìn robis cussì lontanis par fâlis tornâ. Nol è pussibil e nol è just. Ma dome par tornâ a sintî la gole e la braure de libertât. Une libertât di vuê pai oms e pai timps di vuê. Une libertât che no ven firmade o regalade dal alt, ma mertade e vuadagnade dal bas. Une libertât e une autonomie corâl e no élitarie, globâl e no setoriâl. Une libertât che e cjapi dentri dut il popul in dutis lis sôs manifestazions: religjosis, culturâls, politichis, sociâls, umanis, economichis, ambientâls. Tal contest de gnove Europe, là che si pò tornâ a meti in circul la tradizion e la vocazion universâl di Aquilee.
La celebrazion dai 3 di Avrîl no je un lament par un ben pierdût, ma une meditazion e un impegn par un ben di cuistâlu simpri e di no molâlu mai. Un ben che al vâl la vite parcè che dome se si è libars si pò clamâsi vîfs. I timps che o vivìn, cui gnûfs imperialisims e universalisims, no son i plui adats par un popul come il nestri, cence santui e colonizât. Bisugnarà scombati, crodi, impegnâsi a ogni nivel, no lassâsi comprâ e no vendisi. Resisti par esisti. Par fâ la part, nestre e dome nestre, che Diu nus à dât di recitâ. Sul palc de storie. No daûr des cuintis, sot dal palc, o ator pe sale a vendi bagjigjis.
Dome cussì la memorie di une date e devente profezie, coragjo, scomesse, fede. Tal Diu che al opere te storie e te storie lûc di Diu. ■
Cirint lis olmis di Diu, n. 4 pag. 153, 04.04.1998
pre ANTONI BELINE


text:
IL FERÂL. Aquilee: sagre dai popui
La ocasion uficiâl e jere di ricuardâ i 16 secui dal prin Concili di Aquilee (381) e i 6 secui de muart dal grant legjisladôr Marquart di Randeck, patriarcje de Patrie (1381). Ma la int e je vignude, o crodìn, par altris conts. Parcè che Aquilee, centenaris o no centenaris, e clame, e la int si sint di cjase, a cjase.
Il spetacul de Basiliche incolme, il sflandôr e la solenitât des ceremoniis e dai vescui e predis concelebrants, il cjant che te sô semplicitât e coralitât ti faseve vignî i sgrisui, sintî a preâ e a cjantâ in cuatri lenghis e capî che si è fradis cun dutis lis stangjis che o vin dulintor, la sagre de grande place, la ligrie di int diferent che si sint di vê une lidrîs cumuniâl no parturide des fantasimis di un mat o de prepotence di un trist ma scaturide dal grim de storie, di chest cjanton-crosere de Europe. […]
Il vescul di Augsburc, l’arcivescul di Lubiane, i vescui de regjon furlane e di Triest nus àn dât un spieli di ce che e je stade la nestre Glesie Patriarcjâl: moment di union, element di coesion, risultive di armonie e di convivence che culì, te crosere, e veve dutis lis resons par deventa impussibil.
Il vescul Stimpfle, bavarês, al à batût afuart su la Europe dai popui, che se no je Europe ancje dai popui piçui e je dome une conclave di Stâts fuarts par scjafoiâ miôr i debui.
In merit de fieste di sant Ermacure, o podìn strucâ chest:
- l’avôt dal Friûl la int lu sint te anime e al cjaparà simpri plui pît. La strade e je juste;
- la armonie, la amicizie e la clime di fradis a saltin fûr bessolis, tun mût che al è un spetacul;
- i cjants, ben direzûts e tignûts sù dai cinc coros, a àn fat tornâ a cerçâ il savôr de anime furlane. […]
- i vescui, dal 76, no àn vut il coragjo di vignî. Cheste volte a àn cirût di comedâ la falope, ancje se il celebrant principâl al à talianât sù une predicje universâl tipo «Apemaia». Ma la int ur perdone, se le àn capide di stâ cun nô;
- il sindic di Aquilee al à di lassâ dutis lis bandieris, ancje chê di chel popul che lui, a cjacare, al dîs di difindi: Lôr a son pe difese globâl, e alore ur pâr di vê dirit di scjafoiâ i segns «parziâi», sicu la bandiere dal Friûl; […]
Insome, in barbe a ducj i basoâi e i profetis di sventure, il Friûl al torne a ripiâ il so snait e la sô gole di vivi e di florî. Ancje in gracie di chei sants Ermacure e Furtunât che par prins a àn imbombât cul lôr sanc cheste tiere.
La Patrie dal Friûl n. 7-8 Lui – Avost dal 1980
PRE ANTONI BELINE


text:
CULTURE - LA FABRICHE DAI… LIBRIS. Cjalant il Friûl. Pinsîrs e opinions sui lûcs comuns de lenghe furlane
Un libri che al covente: di scugnî lei e fâ lei. Si pues definîlu in cheste maniere “Cjalant il Friûl. Pinsîrs e opinions sui lûcs comuns de lenghe furlane”, volum metût adun di Priscilla De Agostini e Silvana Schiavi Fachin.
La publicazion e partìs di un trop di prejudizis une vore presints in Friûl, soredut tai media e tal cjâf e tes peraulis di tancj cussì clamâts “opinion leader”, che a tocjin in gjenerâl la tutele des minorancis e in particolâr chê de comunitât furlane e de sô lenghe proprie. Chescj lûcs comuns si son palesâts une vore a fuart tra il 2007 e il 2009, intant dai lavôrs di preparazion di chê che e je deventade la Leç regjonâl 29/2007, daspò de sô aprovazion e in framieç de impugnazion di cualchi sô norme de bande dal Guvier statâl denant de Cort Costituzionâl e de sentence de Consulte (la n. 159/2009) che, pûr dant acet ae plui part des contestazions, no à mudât la sostance dal test e anzit e à confermât la validitât dal implant e dai contignûts di chel proviodiment di tutele dal furlan.
Par frontâ chestis cuistions, che magari cussì no a son simpri di atualitât ancje par vie che chê Leç e à ancjemò di jessi metude in vore, lis dôs curadoris a àn vût sometût un trop di domandis a cuindis di lôr, tra esperts di didatiche, studiôs, gjornaliscj, poetis e aministradôrs.
Inte prime part il teme dal insegnament e dal ûs dal furlan a scuele al ven disvilupât cun Tullio De Mauro e Nereo Perini. Inte seconde a son tiradis dongje lis opinions di Adriano Ceschia, Xavier Lamuela, Lucija Čok, Eleanor Callanan, Sergio Salvi e Domenico Lenarduzzi, Lorenzo Fabbro, Furio Honsell, Carli Pup, Valter Colle, Pierluigi Cappello, Leonardo Zanier e Novella Cantarutti, no dome sul cantin de istruzion ma ben ancje su parcè garantî al furlan spazi tai media e te vite publiche e su lis (presumudis) contraposizions jenfri furlan e inglês, lenghe e culture, lenghe comun e varietâts, scriture e oralitât, coscj e beneficis, lenghe proprie e dialic interculturâl.
A saltin fûr argoments, riflessions e informazions che no si pues fâ di mancul di tignî cont di lôr, là che la lenghe si mostre tant che un patrimoni, un dirit e une risorse di culture, di disvilup e di libertât.
Marco Stolfo


text:
STORIE DI CUVIERTINE - CUINTRISTORIE DAL NÛFCENT 1930-1940. Shoah furlane
Shoah furlane
Ancje il Friûl teatri de persecuzion antisemitiche
“E je legjitime la difese cuintri i ebreus, che a son masse numerôs, a ocupin un puest privilegjât te vite aministrative, sociâl e economiche dal Paîs. In plui, su di lôr e clope une maledizion antighe, che e podarès coinvolzi ancje il nestri popul, cussì difarent par raze, culture, identitât e religjon”. Cussì al baie il “Popolo del Friuli”, tal Setembar dal 1938. La crisi discjadenade tal 1929 e veve scjafoiadis te miserie plui nere Americhe e Europe.
CJOCHE NAZIONALISTICHE_L’imperatîf, morâl e categoric, al devente chel di fâ di bessôi. Rangjâsi insome, cence domandâ nuie a di nissun. E de Cjargne fin te Basse, al somee di sintî ancjemò la ridade amare dai furlans che – par necessitât plui che par diretive politiche – autarchics a son simpri stâts, secul par secul, voltant plui voltis la gjachete buine dal barbe par che le dopri il nevôt, e soterant i muarts discolçs parcè che lis scarpis a puedin simpri tonâ buinis pai vîfs. E il bocon de polente si lu masane cualchi alc jenfri la man, prime di mangjâlu: migo par disfredâlu po, ma par che al cjapi almancul un tic di savôr di salât, tacât te man sudade di tiere e di fadie, stant che il sâl al coste masse sul marcjât. E intant che la cinturie si strenç stiçant fûr dute la inventive e la straordenarie inteligjence dai puars, lis sgrifis de Italie si slungjin fin in Abissinie. A son 14.000 i furlans che si trasferissin là vie tra il 1935 e il 1936. La lôr lavoranzie e torne comude par fâ sù la plui alte strade mai fate, colegament di prin ordin tra il puart di Massaua e la citât di Asmara: une struture servide ancje di une ferovie che i cor dongje e di une teleferiche par rivâ adore a puartâ sù materiâi fin ae altece di 2.356 metris sul nivel dal mâr. Intant, di Tumieç a Udin, di Cividât a Pordenon, tes placis si disponin lis urnis là che i nuviçs a puedin lassâ colâ dentri la lôr vere di aur, stant che la Italie e à dibisugne ancje di chel sacrifici, in viste de gnove campagne militâr “Dona la tua Fede alla Patria”.
EBREUS TE STORIE DAL FRIÛL_Di dute cheste cjoche nazionaliste, il 1938 al somee une sintesi tragjiche e spaventose, che e bat ancje il destin di tancj furlans ebreus, dissendents di fameis che a vivin te Patrie dal Friûl di centenârs di agns. Comunitâts che a àn prosperât a Udin, Cividât, Sant Denêl, Sant Vît dal Tiliment, Gurize, cu la benedizion dai grancj Patriarcjis de Ete di Mieç, che ur vevin concedût universitâts par studiâ, templis par preâ, cimitieris par polsâ tal sium de muart, e soredut la pussibilitât di une vite libare, cualchi volte ancje prestigjose, dal sigûr mai discriminade. Câs unic in Europe! Miedis, avocats, financîrs, professôrs, ma ancje negoziants, operaris, impiegâts, int puare o siore come ducj chei altris. Autarchics ancje lôr in timps di crisi, si passin cui furlans, chei cristians, la cjalderie par preparâ la polente che come gustâ no contraste di un “et” cu la leç di Mosè. Dal dut inserîts te vite furlane, a fevelin furlan, i robin adiriture cualchi peraule che e finìs tal maraveôs e musicâl cjalderon dal yiddish, la lenghe dal esili. “Polente” e je une di chestis peraulis.
A condividin glorie e miserie di une Tiere che a contribuissin a fâ grande e prosperose. A muerin tes trinceis. A partissin migrants insieme cun ducj chei altris.
VITIMIS DAL FASSISIM_Cualchidun al è plui innomenât, tant che il baron Elio Morpurgo, classe 1858. Sindic di Udin dal 1889 al 1895, deputât pal coleç di Cividât fin al 1919 e senatôr dal Ream tal 1920. A nuie i valarà la iscrizion al Partît Nazionâl Fassist, stant che tal 1938 al pierdarà come ducj i ebreus ogni dirit di om e di libar citadin. Plui tart, tal 1944, cuant che aromai al varà 85 agns, strissinât jù a fuarce de sô carocele tal Ospedâl di Udin, nol rivarà nancje tal cjamp di concentrament là che al jere stât destinât. Il so cuarp cence vite, butât jù dal tren in corse, nol sarà mai plui cjatât. E chei altris? A son tancj, pal plui int “normâl”, cence nomee ni fame: di lôr a restaran lis scarpis, i ocjai, i libris, lis borsetis, lis valîs e i cjavei bandonâts di cualchi bande. Il rest al deventarà cinise butade tal aiarat dal deceni che al vignarà: Gino, Leone e Roberto Jona di Udin, Elvira Schönfeld e Amalia Piccoli di Cividât, Vittorio Samuele, Emilia Pincherle e Olga Lopez Perera di Glemone, Arrigo Bernau di Vile Santine, Vittoria Melli di Aquilee, Marco Basso e Lina Perla Leonzini di Sant Zorç, Armando Bolaffio e Giuseppina Pincherle di Porpêt, Zoltan Trotzer di Sant Vît dal Tiliment, Stefania Goldschmidt di Codroip, Angela Cameo di Pordenon. Juste par fâ cualchi non. Int. Voi, musis, mans. Ancje la famee Szörényi e veve cjatade ospitalitât a Sant Denêl, scjampant de Ongjarie, là che i fassiscj a jerin particolarmentri dispietâts. Il cimitieri dai ebreus dongje dal lât, costruît tal ‘700, la biele sinagoghe in place, la buine nomee dal paîs, ur vevin fat sperâ ben. Ma cualchidun al à fate la spie, fasint valê lis leçs dal ‘38. Tradîts. Depuartâts tal 1944 a Auschwitz. A son tornâts dome in doi di lôr, ven a stâi Alessandro e Arianna. Doi fruts furlans ebreus scjampâts al orôr par visânus che cuintri il mâl dal nazionalisim e de presunzion de raze nol esist ni vacine ni cure.
Autarchie tra bonifichis, colonizazions e leçs raziâls
La peraule di ordin dal deceni e je “Autarchie”. Cussì la Italie Fassiste e scree la gnove politiche economiche, a dispiet di ogni crisi mondiâl. E ancje i Furlans si inzegnin a produsi in cjase ce che ur covente. Come se ca sù di nô e fos une novitât! Simbul dal sucès di cheste politiche, Primo Carnera, bocon di Sequals, ai 29 di Jugn dal ‘33 sul ring di New York al salude la nomine a campion dal mont dai “pês massims”, ricuardant prime il Duce e daspò la mame. La Afriche Orientâl a pene concuistade tal ‘36 e clame colons e operaris par vierzi gnûfs cantîrs. In Patrie invezit la gnove tiere prometude si le robe al palût, e cetantis fameis a fasin Sant Martin viers Carbonia, Littoria e Sabaudia, là che a vivin ancjemò i lôr dissendents. Ma ancje une vore plui dongje, a Sant Zorç di Noiâr, des lacjis di Tor di Zuin e nas une gnove citât industriâl, Torviscosa, screade tal 1938 cu la benedizion di Mussolini.
“Anade memorabil”, il ‘38, pal Friûl: a finissin i lavôrs dal grant sacrari di Redipulie, monument tirât sù no tant par ricuardâ i muarts de prime vuere, ma pluitost par preparâ la bocje a ducj chei altris che a vignaran tal lamp di cualchi an. Ancje il Zîr di Italie al passe par Glemone, Vençon e Tumieç, cuasi par santificâ i sacris confins orientâi. Ma inte grande fieste di ducj chescj acjadiments, il “Popolo del Friuli” al celebre a gran vôs lis leçs raziâls cuintri i ebreus, a pene firmadis a Rome e preanunciadis a Triest di Benito in persone. L’autun dal 1938 al bat cussì une vergogne dure di netâ vie, che e fasarà colâ ancje dal cîl dal Friûl cualchi miâr di stelis zalis, tal scûr di une gnot bastarde e sassine che no podìn permetisi di dismenteâ. (A.F.)
Angelo Floramo


text:
Letare di Jude
Dal timp passât de resurezion dal Crist, inte glesie (congregazion) a si jerin infiltrâts elements pôc di bon cul finâl di minâ la fede dai cristians.
A jerin menaçadis la stesse dutrine e la moralitât.
La letare di Jude e fo une rispueste fuarte e francje.
Jude nol dîs di jessi un apuestul, ma a si definìs fradi di Jacum, il cuâl al jere fradilastri di Jesus.
[cambie] Contignût
Jude al espon avertencis cuintri la fornicazion e al met in vuardie ancje chei che si rivolzevin cence rispiet a chei che a cjapavin la diretive.
Come esempli di avertiment al ripuarte a la lôr ment la punizion di Sodome e Gomore.
Al dâ vigorôs conseis par cemût restâ intal amôr dal Idiu.
[cambie] Utilitât
Nus jude a smascarâ il pecjât e lis personis che a puedin puartânus a la coruzion.
Nus ricuarde che o vin di rispietâ l'Autoritât stabilide dal Idiu dentri de glesie.
Nus ricuarde ancje che la comunitât a devi jessi metude in vuardie dai elements che la puedin ruvinâ


text:
16 di Zenâr
Il 16 di Zenâr e je la 16° zornade dal Calendari Gregorian. A mancjin 349 zornadis pe fin dal an (350° se l'an al è bisest).
[cambie] Acjadiments
[cambie] In Friûl
- 1753 - Al ven creât l'arcivescovât di Udin cal cjape dentri lis diocesis di Feltre, Belun, Cjâudistrie, Ceneda, Citâtgnove, Concuardie, Padue, Parenç, Pole, Trevîs, Verone e Vicenze.
[cambie] Vie pal mont
[cambie] Nassûts vuê
- 1883 - Michele Gortani gjeloc di fame, naturalist, professôr universitari e politic furlan († 1966)
[cambie] Muarts vuê
[cambie] Fiestis
[cambie] In Friûl
[cambie] Vie pal mont
[cambie] Religjosis
- Sant Berart
- Sant Marcel


text:
Planet
Un planet al è un cuarp celest cun masse significative che al orbite atôr di une stele, e che nol prodûs energjie par mieç de fusion nucleâr. Prime dai agns '90 si cognossevin dome nûf planets (ducj dentri dal nestri sisteme solâr). A la fin dal 2002, si 'nt cognossevin plui di 100, ducj scuvierts come planets extrasolârs.
Te Astronomie antighe i planets (in grêc bintars) a jerin i cuarps celescj visibii che a mudavin lis lôr coordenadis celestis ecuatoriâls, ven a sta Lune, Soreli, Miercuri, Vinar, Mart, Joibe e Saturni. A lôr si riferìs la scansion dal timp in setemanis e, par esempli, la presince di siet braçs te Menorah.
I astronoms a clamin dispès i asteroits "planetuts", e i cuarps planetaris plui grancj (chei che a son normalmentri clamâts planetis)"planets maiôrs". I planets dal sisteme solâr a puedin jessi dividûts in dôs categoriis daûr de lôr composizion. Chei simii ae Tiere (componûts principalmentri di cret) a son clamâts planets terestris, o planets cretôs. Chei componûts soredut di materiâl gassôs, tant che chei di Joibe, a son clamâts "Joibians", o zigants gassôs. A voltis a ven doprade une tierce categorie par cuarps tant che Pluton, componûts principalmentri di glace: cheste categorie di planets glaçâts e tire dentri ancje une vore di cuarps no planetaris, tant che lis lunis glaçadis dai planets esteriôrs (par esempli Titan)
Un planêt al è un cuarp celest cal zire atôr di une stele. Par cal sedi considerât un planêt al à di jessi avonde grant, se no al è dome un asteroit, e nol à di produsi energjie cun reazion nucleârs se no je une stele.
I planets ca zirin atôr dal soreli a formin il sisteme solâr e a son
- 1) Mercuri,
- 2) Vinar-Bielestele,
- 3) la Tiere,
- 4) Mart,
- 5) Joibe-Jupiter,
- 6) Saturni,
- 7) Uran,
- 8) Netun.
Fûr dal sisteme solâr a son fin cumò stâts discuvierts un centenâr di planets. I planets si dividin in planets terestris fas soredut di cret (come la Tiere, Mart, Vinar e Miercuri) e in zigants gassôs come Joibe, Netun, Uran e cuasi ducj i planêts fûr dal sisteme solâr fin vuê discuvierts,


text:
Johannes Kepler
Johannes Kepler (Weil der Stadt, Sacri Roman Imperi, 27 di Dicembar dal 1571 - Ratisbone, 15 di Novembar dal 1630), astronom e matematic todesc e une figure clâf de rivoluzion sientifiche. Al è cognossût soredut pe discuvierte des leçs sul moviment dai planets che al presentà inte sôs oparis Astronomia Nova e Harmonices Mundi. Al fo assistent dal astronom Tycho Brahe e matematic ae cort dal imperadôr Rodolf II. Al à dât contribûts impuartants intal cjamp de otiche e al à judât a legjitimâ lis discuviertis astronomichis dal contemporanei Galileo Galilei; pe sô opare Somnium al è considerât un precursôr dal gjenar de sience romanzade (science-fiction).
[cambie] Lis trê leçs di Kepler
Fin ae muart di Tycho Brahe, nol podè acedi a dâts che l'astronom danês al veve metût dongje cu lis sôs osservazions. Ae sô muart, al scomençà a cirî di burî fûr leçs par descrivi il moviment dai planets; Brahe si jere concentrât su la orbite di Mart, une vore ecentriche: il cercli nol si adatave ai dâts, e par chel Kepler al passà a studiâ l'elis e al discuvierzè che la orbite elitiche si adatave in mût perfet a lis osservazions. Di culì e nassè la prime leç di Kepler (1608):
- I planets a àn une orbite elitiche e il Soreli al è un dai doi fûcs
Di culì e studiant ancjemò i dâts, in particolâr la velocitât des orbitis, al rivà ae seconde leç di Kepler (1609):
- I planets no si movin in mût uniformi, ma il rai vetôr che unìs il centri dal planet cul Soreli al cuvierç areis compagnis in timps compagns.
La tierce e ultime leç e trate invezit de traietorie dai planets (1619):
- Il cuadrât dai periodis di rivoluzion dai planets al è proporzionâl al cubi de distance mezane dal Soreli.
Kepler al fo l'ultin astrolic e il prin astronom, parcè che al refudà di basâsi dome su la fede e lis credincis popolârs, ma dome su lis osservazions sperimentâls.
[cambie] Oparis scritis di Kepler
- Mysterium cosmographicum (Il misteri cosmic) (1596)
- Astronomiae Pars Òptica (La part otiche de astronomie) (1604)
- De Stella nova in pede Serpentarii (La gnove stele al pît di Ophiuchus) (1604)
- Astronomia nova (Gnove astronomie) (1609)
- Dioptrice (Dioptrio) (1611)
- Epitome astronomiae Copernicanae (publicât in trê parts 1618-1621)
- Harmonices Mundi (L'armonie dal mont) (1619)
- Tabulae Rudolphinae (1627)
- Somnium (L'insium) (1634)


text:
La figure principâl dal stât e je chê dal patriarcje, vescul e cont, che pal solit al ven di une famee nobile dal mont todesc, judât a tignî il podê di diviers funzionaris che a viodin dai aspiets militârs, di ordin public, di economie, di control e di aministrazion dal teritori. Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
Il cjistiel di Vilalte, un dai testemonis plui rapresentatîfs de architeture dal podê medievâl in Friûl
Za dal secul X, i imperadôrs a vevin tacât a favorî il podê temporâl dai patriarcjis di Aquilee rispiet al marchês o al cont dal Friûl, considerâts pôc fedêi o pôc incisîfs.
Tal 1077 l’imperadôr Indrì IV al è in Italie propit par regolâ une contese cul pape sul podê imperiâl di nomenâ i vescui. Il pape lu veve scomunicât, e cussì Indrì al à di frontâ une rivolte di nobii, ma i ven impedide la strade par tornâ in Gjermanie: in cheste situazion si poie sul patriarcje di Aquilee, Siart, che al è bielzà plui potent dal cont dal Friûl e che al vierç a Indrì IV i pas des Alps par lâ a Nord. Daûr di chest fat l’imperadôr al rive a tornâ in Gjermanie e ai 3 di Avrîl al premie il patriarcje dantji il podê politic di cont cun prerogativis ducâls sul Friûl.
L'imperadôr Indrì IV, che tal 1077 al à puartât insom il
procès che al à fat cjapâ ai patriarcjis di Aquilee il podê temporâl sul Friûl
La invistidure di un vescul tant che cont e torne une vore buine pal impeadôr e ancje di altris bandis e je une vore doprade tal mont todesc: il vantaç al è che un vescul nol pues vê fîs legjitims e duncje nol pues pretindi di lassâ in ereditât il so titul, cemût che a fasin invezit i nobii laics. In cheste maniere l’imperadôr, fasint pesâ il so podê ancje te sielte dal vescul, al pues meti a controlâ un teritori impuartant simpri une persone fidade. Cussì al nas il stât patriarcjâl furlan, che in pratiche al reste distacât de Italie e al è ben insedât tal sisteme politic imperiâl.
Za cui ultins secui dal imperi roman vueris, epidemiis e crisis economichis a vevin produsût un câl demografic, che al va indevant, no dome in Friûl, ma un pôc pardut intai teritoris che a jerin stâts dal imperi, fintremai al secul X.
Un tant al fâs che tante tiere e vegni lassade pustote e che si lavori dome i cjamps che a rindin di plui e che a son dongje des posizions che si rive a difindi miôr in câs di vuere. In cheste maniere tante part de Basse e torne a impaludâsi e a imboscâsi e il bosc al torne plui fis ancje di chês altris bandis dal Friûl.
Un tant si compagne ancje cun chel mudament economic che al veve di jessi par resons demografichis: de coltivazion dal forment, une vore convenient te grande rêt di distribuzion e di marcjâts dal Imperi roman, si passe a chê di grans plui juscj pai piçui contadins, tant che la siale, e l’ambient salvadi al torne a jessi une risorse economiche fondamentâl, par vie de racuelte di pomis e plantis, pal arlevament, massime dai purcits, e pe cjace.
Cul spopolament rispiet ai timps dai romans, il bosc, te Ete di Mieç, al torne a jessi protagonist tal ambient e te economie furlane. Une vore di testemoneancis di chest fenomen a restin ancje te toponomastiche, cun nons tant che Bosc, Boscat, Selivis, Selvucis e v.i.
Propit tra il secul VI e il secul XII al è un riscjaldament dal clime, che al fâs cressi la cuote massime dai boscs in mont tra i 100 e i 200 metris plui di ce che al è vuê.


text:
martedì 12 luglio 2011
Friulano da Guinness
Chiste je le butilie di Friulano plui grande dal mont tant che je jentrade tal Guinness .
Faseve biele mostre di sè in ta manifestazion " Vini & confini" che si è tignude a Gurize dal 10 al 12 di juin. Une buine idee che di confrontà generazions di viticultors e ancje generazions di prodòs par mostrà, grazie ancje a le sapiente conduzion di Davide Paolini gastronauta, e di altris esperts dal setor, lis evoluzions di un prodot chel è simpri stat in tes primis posizions da economie furlane: il vin. Speri che seguisin ancje altris edizions, magari cun cualchi picule corezion ( ma le prime edizion je simpri cussì), parce che cualchidun pensave plui a cjercjà che a capì il spirt da manifestazion..
Un consei: di cjercià le Ribuele di Radikon. Parce che un vin nol è mai scontat..
Pubblicato da spirt di vin a 18:38
Etichette: degustazion, Friulano, vin furlan
Nessun commento:
Iscriviti a: Commenti sul post (Atom)


text:
"Relits dal naufragji aquileiês" nossere ai Colonos a Vilecjace.
Pre 'Sef Cjargnel, plevan di Rigulât, musicolic,
cul jutori da la corâl Rôsas di Mont da la Plêf di Guart
al à fevelât dal Cjant Patriarcjin, di cemût che si è tramandât fintremai al dì di vuê, di cemût che la sô presince no je stade studiade avonde.
Lancurose la constatazion che denant di un palaç che al crole, si vai,
ma in presince de fin di une tradizion salacor nissun si vise...!
Dongje di une ricercje puartade indenant par 50 agns,
a pre 'Sef al va ancje il merit
di dî la messe a Rigulât cu la predicje e lis leturis intun musicâl furlan riguladot (finâl in o).


text:
Dal moment che su la cuistion de "ratifiche" de Cjarte europeane des lenghis regjonâls o minoritariis de bande dal Consei dai ministris talian e je stade fate cetante confusion, miôr sclarî cualchi pont. Cun di fat il prin comunicât stampe dal Consei di ministris, che cumò al è stât mendât, al fevelave di "ratifiche" de Cjarte e tancj di lôr lu àn cjapât par bon di plante fûr e, di chê strade, si à let intervents trionfalistics e fintremai articui di stampe che a disevin che di cumò indenant lis minorancis linguistichis a podaran gjoldi di dirits linguistics che, in realtât, a jerin bielzà garantîts cu la leç statâl 482/99! Su la atenzion e la precision che cierte stampe e à par chestis tematichis o vin za vût ocasion di fevelâ e nol è il câs di tornâi parsore... Par no stracapîsi, duncje, viodìn di lâ par ordin.
1) Il Consei dai ministris al à fat bon il disen di leç su la ratifiche de Cjarte. Chest al vûl dî che il test al varà cumò di passâ l'esam des dôs ramis dal Parlament e po jessi firmât dal president de Republiche taliane. Dome in chê volte la ratifiche e deventarà reâl.
2) Viodût che si trate di un disen di leç, no si à nissune sigurece sui timps che a coventaran par rivâ insom cul percors de ratifiche. Duncje al è stât fat un pas indenant che nus svicine ae ratifiche, ma no savìn cuant che chest obietîf al sarà otignût.
3) Il disen di leç no si à ancjemò rivât a viodilu e, duncje, no si sa cuâi che a sedin i nivei de ratifiche proponude. Cun di fat, il percors al permet ancje di ratificâ la Cjarte in maniere parziâl, o sei garantint dome il rispiet di cierts ponts de Cjarte e no di ducj. Viodût che il comunicât dal Guvier Monti al citave in maniere esplicite tant che riferiment di base pal test de ratifiche la leç statâl 482/99, al ven di pensâ che a saran garantîts almancul i nivei di tutele za previodûts de leç. Cence viodi il test però al è pussibil di dî. Al è duncje impuartant che i parlamentârs che si cjataran a esaminâ il disen di leç - almancul chei che a rivin di chenti o di altris areis interessadis de cuistion - si impegnin par che no si ledi sot di cierts nivei di tutele.
4) Ancje cuant che si rivarà ae ratifiche, si varà un strument di pression in plui par difindi i nestris dirits linguistics, ma si à di tignî a ments che i proviodiments pratics di podê meti in vore a nivel statâl a restin chei previodûts de 482/99. La stesse leç che il guvier Monti cu la ultime finanziarie al à depotenziât di brut cul gjavâi buine part des risorsis finanziariis. Su chest ultin pont, o lin a dilunc a viodi il cidin cuasi totâl di mieçs di comunicazion, politics e associazions di cjase nestre. Nol è un biel segnâl...


text:
France Prešeren
France Prešeren (Vrba, Žirovnica, Slovenie 3 di Dicembar 1800 - Kranj 8 di Fevrâr 1849) al è il plui famôs poete sloven, un dai plui impuartants poetis romantics de Europe e une figure centrâl pe storie de lenghe slovene. In chê volte la Slovenie e jere includude tal Imperi Asburgjic, par chest soredut tai vielis documents si pues cjatâ ancje la forme todescje dal non, Franz Prescheren; vuê il paîs dulà che il poete al è nassût al è juste sul confin tra Austrie e Slovenie.
[cambie] Vite
Prešeren al nas tal paisut di Vrba (ven a stâi "salgâr"), intune famee di contadins di ideis a vonde modernis. Cuant che al à vot agns al va a stâ là dal barbe Jožef, plevan Kopanje, e al va a scuele a Ribenice (Ribnica). In chest agns al sucêt alc leât a la sessualitât che al influençarà dute la personalitât dal poete, soredut tal rapuart cu lis feminis.
Finît il liceu, Prešeren tal 1821 al si trasferìs a Viene par studiâ leç, bandonant cussì la idee di deventâ predi, che no sarès displasude a sô mari Mina). In chescj agns si dediche al studi de poesie, sei classiche sei romantiche, e al scomence ancje a scrivi cualchi robute. Tal 1828 al devente dotôr in leç e al va prime in Moravie, par tornâ daspò a Lubiane. Lì il poete al scomence a lavorâ come avocat e tal 1829 al spose, sburtât de mari e dal barbe, Marija Johana Khlun, une borghese plene di bêçs di Graz; daspò dal entusiasim iniziâl, il rapuart cu la femine al deventarà un grum frêt e sierât.
Prešeren al devente in chest periodi grant amì di Matija Čop (par todesc Matthias Tschop), un dai plui impuartants inteletuâi slovens dal timp, espert ancje de teorie de leterature; Čop al è convint de necessitât di meti dongje une leterature slovene, separade di chê todescje, cussì di esprimi il spirit e la identitât slovene, in acuart cu lis teoriis romantichis di mode in chê volte.
Tal 1834 e ven fûr la racuelte Sonetni venec (Sartôr di sonets), ispirade soredut a la figure di Julija Primic (tod. Julia Primitz), une siore di Lubiane.
Tal 1835 al mûr il barbe Jožef, chel de famee che al jere plui dongje di Prešeren, e simpri in chel àn al mûr inneât su lis rivis de Sava ancje Matija Čop. Il dolôr pe muart dal amì al è ben presint inte elegjie scrite par todesc in sô memorie.
La mancjance di rapuarts amorôs stabii, l'amôr no ricambiât par Julija Primic, la muart di Čop e lis insodisfazions sul lavôr a metin in crisi il poete tal 1835; chest lu puarte a butâsi sul bevi, a no lâ plui a vore e ancje a pinsîrs di suicidi.
Inte Vierte dal 1836 a ven publicade une des sôs oparis plui impuartantis, Krst pri Savici - "Il batisim lì de font Savica". Simpri in chest àn si met insieme cun Ana Jelovšek, che deventarà la sô amant.
Tai agns sucessîfs, Prešeren al scomence a interessâsi a lis tradizions popolârs slovenis e tal 1839, insieme cul amì Andrej Smole, contrari al guvier austriac, al progjete un gjornâl par sloven, idee blocade daurman de censure austriache. Ma Smole al mûr di colp, e chest, dongje al disinterès di Ana, e un sintiment gjenerâl di malstâ a provochin une altre crisi intal poete.
La grande ispirazion poetiche di Prešeren e je ben visibile ancje in tes sôs ultimis oparis, come par esempli Zdravljica ("Il Brindis"), scrite tal 1844, ma publicade cence censure dome tal 1848, par vie dal test, e la elegjie V spomin Andreja Smoleta' ("In Memorie di Andrej Smole"). Tal autun dal 1846 si trasferìs a Kranj, dulà che al mûr ai 8 di Fevrâr dal 1849.
[cambie] La fame moderne
- Prešeren al è sigurementri une des figuris centrâls de culture slovene, sei par lis inovazions ae lenghe e ae leterature, sei pal disvilup di un spirt nazionâl sloven.
- Ai 8 di Fevrâr, date de muart, in Slovenie al è il dì nazionâl de culture
- Prešeren al è sule cjarte di 1000 talars e al sarà su la monede di 2 Euros.
- La place principâl di Lubiane, Prešernov trg, e je dedicade al poete e e à une statue dedicade a lui tirade sù tal 1905 cuntune grande partecipazion popolâr.
- Il imni nazionâl sloven al è dal 1991 chel de setime strofe di Zdravljíca
[cambie] Leams esternis


text:
G
Il G al è l'otâf segn dal alfabet furlan. Al è ancje il setim segn dal alfabet latin.
[cambie] Storie
La letare G e fo introdusude tal alfabet latin dome tal 230 p.C., par distingui il sun sort /k/ dal sun sonôr /ɡ/. In origjin, tal alfabet latin — cussì come tal alfabet etrusc — e esisteve dome il simbul C par indicâ i doi suns.
[cambie] Altris significâts dal G
[cambie] Biochimiche
- G, te codifiche des aminoacits ordenaris, al è la abreviazion de glicine.
- G, te codifiche des acits dai nusei, al è la abreviazion de guanine.
[cambie] Fisiche
- g al indiche la acelerazion di gravitât te superficie de tiere
- G al è la costant di acelerazion universâl
[cambie] Metrologjie
- g al è il simbul dal gram, unitât di misure de masse
- G al è al è la abreviazion dal prefis giga, ch'al significhe 109
[cambie] Musiche
- G al è la note musicâl sol pe notazion doprade tai paîs di lenghe inglese o todescje
[cambie] Traspuarts
- G al è la targhe automobilistiche internazionâl dal Gabon


text:
Si tignarà
ai 2 di Novembar a Udin la finâl de edizion 2012 di Suns, il concors
par cjançons in lenghe minoritarie che al cjape dentri il stât
talian, Austrie, Svuizare, Slovenie e la part meridionâl dal stât
francês. De manifestazion di Udin a saltaran fûr doi dai finaliscj
che a parteciparan al Liet International, festival musicâl dedicât
a dutis lis lenghis minorizadis de Europe, in program il prin di
Dicembar intes Asturiis. Tra i 42 grups o musiciscj in concors, la
jurie di Suns e à sielzût nûf finaliscj: Billy Fumey
(francoprovençâl), Cha da Fö (rumanç), Claudia Crabuzza e Claudio
Gabriel Sanna (catalan dal Alguer), Jean Ruaz (ladin), Jonokognòs
(furlan), Mig 29 Over Disneyland (furlan), Randagiu Sardu (sart),
Ruben Dimitri (cravuat dal Burgenland), e Somi de granadas (ocitan).
Font:
Radio Onde Furlane, 15/09/12


text:
Liste di Stâts dal mont
Cheste e je une liste par ordin alfabetic dai stâts dal mont. Ca a son includûts i 191 stâts che a son membris de Nazions Unidis plui Taiwan, la Citât dal Vatican e la Autoritât Palestinês (che e à dome un ricognossiment parziâl).
Par une liste di teritoris dipendents di altris stâts o ocupâts militarmentri cjale invezit: Elenc dai teritoris dipendents
[cambie] A
Afganistan - Albanie - Algjerie - Andorra - Angole - Antigue e Barbude - Arabie Saudide - Argjentine - Armenie - Australie - Austrie - Azerbaigjian
[cambie] B
Bahamas - Barein - Bangladesj - Barbados - Belgjiche o Belgje - Belize - Benin - Birmanie - Butan - Bielorussie o Russie Blancje - Bolivie - Bosgne-Erzegovine - Bozvane - Brasîl - Brunei - Bulgarie - Burkina Faso - Burundi
[cambie] C
Cambogje - Camerun - Canadà - Cjâf Vert - Cechie - Centrafriche - Çat - Cine - Chenie - Cîl - Cipri - Colombie - Comore - Republiche dal Congo - Republiche Democratiche dal Congo (ex Zaire) - Coree dal Nort - Coree dal Sud - Cosachistan - Chirghizistan - Cueste d'Avori - Cueste Riche - Cravuazie - Cube
[cambie] D
Danimarche - Dominiche - Republiche Dominicane
[cambie] E
Ecuadôr - Egjit - Emirâts Araps Unîts - Eritree - Estonie - Etiopie
[cambie] F
Fizi - Filipinis - Finlandie - France
[cambie] G
Gabon - Gambie - Georgie - Gjermanie - Gane - Gjamaiche - Gjapon - Zibuti - Gjordanie - Gnove Zelande - Grecie - Grenade
[cambie] H
[cambie] I
Il Salvador - Indie - Indonesie - Iran - Irac - Irlande - Islande - Israêl - Italie - Isulis Marshall
[cambie] K
[cambie] L
Laos - Lesoto - Letonie - Liban - Liberie - Libie - Liechtenstein - Lituanie - Lussemburc
[cambie] M
Macedonie - Madagascar - Malawi - Malaysia - Maldive - Mali - Malte - Maroc - Mauritanie - Maurizius - Messic - Micronesie, Stâts Federâts di - Moldavie - Muini, Principât di - Mongolie - Montenegro - Mozambîc
[cambie] N
Namibie - Nauru - Nepal - Nicarague - Nizar - Nizerie - Norvegje
[cambie] O
[cambie] P
Paîs Bas - Pachistan - Palau - Panamà - Papue Gnove Vuinee - Paravuai - Perù - Polonie - Portugal
[cambie] Q
[cambie] R
Ream Unît - Romanie - Ruande - Russie
[cambie] S
Sant Cristoful e Nevi - Sante Lucie - Sant Vincent e Grenadine - Salomone - Samoe - Sant Marin - Sant Tomâs e Princip - Seisjel - Senegal - Serbie - Siere Leon - Singapôr - Sirie - Slovachie - Slovenie - Somalie - Spagne - Sri Lanke - -Stâts Unîts di Americhe - Repubbliche Sudafricane - Sudan - Suriname - Svezie - Svuizare - Swaziland
[cambie] T
Tagichistan - Tailandie - Taiwan - Tanzanie - Timor Est - Togo - Tonga - Trinitât e Tobago - Tunisie - Turchie - Turcmenistan - Tuvalu
[cambie] U
Ucraine - Ugande - Uruvuai - Uzbechistan
[cambie] V
Vanuatu - Citât dal Vatican - Venezuele - Vietnam - Vuatemale - Vuinee - Vuinee-Bissau - Vuinee Ecuatoriâl - Vuiane
[cambie] Y
[cambie] Z